Diari Oficial de la Generalitat Valenciana


Sumari del DOGV 9867, del 10-06-2024 (2024/5333)

ORDE 3/2024, de 31 de maig, de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores per a la concessió de subvencions del programa d'ajuda a la construcció de vivendes en lloguer social en edificis energèticament eficients del Pla de recuperació, transformació i resiliència 2021-2026 - finançat per la Unió Europea - Nextgenerationeu, i es fa la convocatòria per a l'exercici 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9867

Data del DOGV
:   10-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5333


Data del document
:   31-05-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

ORDE 3/2024, de 31 de maig, de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores per a la concessió de subvencions del programa d'ajuda a la construcció de vivendes en lloguer social en edificis energèticament eficients del Pla de recuperació, transformació i resiliència 2021-2026 - finançat per la Unió Europea - Nextgenerationeu, i es fa la convocatòria per a l'exercici 2024. [2024/5333]  
El Consell Europeu va aprovar el 21 de juny de 2020 la creació del programa NextGenerationEU, el major instrument d'estímul econòmic mai finançat per la Unió Europea, en resposta a la crisi sense precedents causada pel coronavirus.  
En el marc de la iniciativa NextGenerationEU es creà el Mecanisme europeu de recuperació i resiliència, instrument que posà a disposició dels 27 estats membres suport a través de transferències directes i préstecs per a incrementar les inversions públiques i mamprendre reformes que contribuïren a la recuperació de l'economia i l'ocupació, orientades a abordar els principals reptes econòmics i socials post Covid-19.  
  
El Reglament (UE) 2021/241, del Parlament Europeu i del Consell, de 12 de febrer de 2021, pel qual s'establí el Mecanisme de recuperació i resiliència, en l'article 17 assenyala: «els estats membres han d'elaborar plans de recuperació i resiliència nacionals per a aconseguir els objectius establits en l'article 4. En estos plans s'ha d'establir el programa de reformes i inversions de l'estat membre de què es tracte». En compliment de l'esmentat Reglament (UE) 2021/241, el Govern d'Espanya va elaborar el Pla de recuperació, transformació i resiliència d'Espanya per a remetre'l a la Comissió Europea.  
  
Les mesures que inclou el Pla nacional complixen els sis pilars establits pel Reglament del Mecanisme de recuperació i resiliència, i s'articulen al voltant de quatre eixos principals: la transició ecològica, la transformació digital, la cohesió social i territorial i la igualtat de gènere. Estos quatre eixos de treball es desenvolupen a través de deu polítiques palanca que integren al seu torn 30 components o línies d'acció. El component 2 és el «Pla de rehabilitació de vivenda i regeneració urbana», centrat en l'impuls a les actuacions de rehabilitació i millora del parc d'edificis, tant en àmbits urbans com rurals, amb el marc estratègic de l'Agenda Urbana Espanyola, que fomenta també la construcció de vivendes de lloguer social amb estàndards de la màxima qualitat i eficiència.  
En este context, el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i vivenda social del Pla de recuperació, transformació i resiliència articula i regula, entre altres, el programa d'ajuda a la construcció de vivendes en lloguer social en edificis energèticament eficients que s'enquadra específicament en la inversió C02.I02 «Programa de construcció de vivendes en lloguer social en edificis energèticament eficients». Este programa contribuïx a complir els objectius del Pla de recuperació, transformació i resiliència, finançat per la Unió Europea, -NextGenerationEU-, que és la promoció de vivenda social, per mitjà d'un mecanisme de concessió directa a les comunitats autònomes i a les ciutats de Ceuta i Melilla, basat en la col·laboració que estes poden desenvolupar en la gestió dels fons, d'acord amb criteris ajustats als principis constitucionals i a l'orde de distribució de competències, per la qual cosa són les responsables dels procediments de concessió de les ajudes previstes.  
  
La concessió de les subvencions establides pel Reial decret 853/2021, de 5 d'octubre, permet a les comunitats autònomes beneficiàries ser les que executen les mateixes activitats objecte dels fons, a través de les inversions directes que puguen efectuar amb càrrec a estos crèdits i d'acord amb la reserva prèvia de pressupost que puguen establir, i també destinar els crèdits corresponents als destinataris últims previstos en el pressupost, segons el que es determine en les seues respectives convocatòries.  
Entre altres, este reial decret establix les bases reguladores per a la concessió d'ajudes econòmiques del Programa d'ajuda a la construcció de vivendes de lloguer social en edificis energèticament eficients, l'objecte de les quals és el foment i l'increment del parc públic de vivendes energèticament eficients destinades al lloguer social o a preu assequible, mitjançant la promoció de vivendes de nova construcció o rehabilitació d'edificis no destinats actualment a vivendes, sobre terrenys de titularitat pública, tant d'administracions públiques, organismes públics i altres entitats de dret públic, com d'empreses públiques, publico-privades i societats mercantils participades majoritàriament per les administracions públiques, per a ser destinades al lloguer o la cessió d'ús d'acord amb les condicions previstes en este programa; promocions que si bé podran ser finançades íntegrament pels promotors públics, es pretén que es desenvolupen mitjançant fórmules de col·laboració publico-privada que optimitzen la utilització dels fons públics.  
  
En compliment dels objectius establits en l'annex a la Decisió d'execució del Consell (CID, per les sigles en anglés) , de 16 de juny de 2021, relativa a l'aprovació de l'avaluació del Pla de recuperació, transformació i resiliència d'Espanya, la concessió i l'execució de les ajudes d'este programa haurà de donar suport específicament al compliment de l'objectiu núm. 31 del CID: Vivendes noves construïdes per a lloguer social o a preus assequibles que complisquen els criteris d'eficiència energètica (20.000 vivendes) , el segon trimestre de 2026.  
  
Este programa s'executa a través de la fórmula de col·laboració publico-privada mitjançant l'aplicació d'un esquema de dret de superfície en el qual una empresa o entitat privada seleccionada a través d'un concurs públic obert, transparent i no discriminatori pot rebre una subvenció pública per a cobrir una part dels costos de construcció de vivendes, que seran destinades per al lloguer social o a preus assequibles durant un període determinat. En este cas, no hi ha selectivity, i per això es considera que no hi ha ajuda d'Estat.  
  
A la concessió d'estes subvencions li és aplicable el Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, que en el títol IV, sobre les especialitats de gestió del pla, establix en el capítol V mesures d'agilitació de les subvencions finançables. Amb caràcter bàsic, l'article 61.1 regula que les bases reguladores de les subvencions finançables amb fons europeus podran incorporar la seua convocatòria.  
  
Segons l'article 62.1 del Reial decret llei 36/2020, de 30 de desembre, a la concessió d'estes subvencions li és aplicable el règim de concurrència no competitiva, per remissió de l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19. Este Decret llei 6/2021, d'1 d'abril, establix un règim especial de gestió de les actuacions incloses en el Pla de recuperació, transformació i resiliència finançat pel Mecanisme europeu de recuperació i resiliència (NextGenerationEU) .  
  
Això no obstant, el procediment de concurrència competitiva es produïx en l'adjudicació del dret de superfície, procediment diferenciat i previ a la sol·licitud d'estes ajudes, la qual du a terme l'Entitat Valenciana d'Habitatge i Sòl mitjançant una licitació del dret de superfície, que es regula pel plec de bases tecnicoadministratives que regix la transmissió onerosa per constitució del dret de superfície de diverses parcel·les, de titularitat pública, per a la promoció, construcció i gestió de vivendes de protecció pública energèticament eficients en règim de lloguer social entre empreses o entitats privades que, una vegada siguen titulars de l'esmentat dret de superfície, podran ser destinatàries últimes d'estes ajudes, en compliment del que establix l'article 61 del Reial decret 853/2021, de 5 d'octubre.  
  
Per tot això, es va firmar l'acord núm. 35 (programa 6) de la comissió bilateral, convocada el 19 de març de 2024, relatiu a la promoció, en règim de cessió de drets de superfície, de 685 vivendes de protecció pública energèticament eficients en 12 actuacions amb finalitat de lloguer social, a través de l'Entitat Valenciana d'Habitatge i Sòl, en relació amb l'execució dels programes d'ajuda en matèria de rehabilitació residencial i vivenda social del Pla de recuperació, transformació i resiliència, finançat per la Unió Europea, NextGenerationEU, a la Comunitat Valenciana. I, així mateix, el 6 de maig de 2024 es va firmar l'addenda I a l'acord núm. 35 (programa 6) de la comissió bilateral, convocada el 19 de març de 2024, a través de la qual s'incrementa la quantia d'ajuda en una de les actuacions, i l'addenda II al mateix acord núm. 35, firmada en data 20 de maig de 2024, mitjançant la qual se substituïx una actuació que augmenta el nombre total de vivendes a 721 i la quantia total de l'ajuda.  
D'altra banda, el mateix article 62.1, del Reial decret llei 36/2020, de 30 de desembre, establix que, en el cas de subvencions relacionades finançables amb fons europeus, regulades per la Llei 38/2003, de 17 de novembre, general de subvencions, l'objecte de les quals siga finançar actuacions o situacions concretes que no requerisquen una valoració comparativa amb altres propostes, es podran dictar les resolucions de concessió per orde de presentació de sol·licituds una vegada fetes les comprovacions de concurrència de la situació o actuació subvencionable i el compliment de la resta de requisits exigits, fins a l'esgotament del crèdit pressupostari assignat en la convocatòria. I, a més, establix en l'apartat 3 del mencionat article 62 que la quantia total màxima fixada inicialment en la convocatòria respectiva es podrà ampliar dins dels crèdits disponibles, sense necessitat d'una nova convocatòria.  
  
A més, segons establix l'article 13 del Decret llei 6/2021, d'1 d'abril, «en la tramitació dels expedients, s'aplicarà la tramitació d'urgència i es reduiran a la mitat tots els terminis previstos per al procediment ordinari en les normes que siguen aplicables en cada cas, llevat dels terminis relatius a la presentació de sol·licituds i recursos. Així mateix, tindran preferència per a la tramitació a l'efecte del que preveu l'article 71.2 de la Llei 39/2015, d'1 d'octubre, del procediment administratiu comú de les administracions públiques.»  
  
Igualment, seran aplicables la Llei 38/2003, de 17 de novembre, general de subvencions, i el seu reglament de desenvolupament aprovat per Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 8/2023, de 27 de desembre, de pressupostos de la Generalitat per a l'exercici 2024; el Reial decret llei 36/2020, de 30 de desembre; el Decret llei 6/2021, d'1 d'abril; i la resta de normativa que s'haja d'aplicar.  
En virtut de tot el que s'ha mencionat adés, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre; la Llei 1/2015, de 6 de febrer; el Decret 112/2023, de 25 de juliol, i les seues modificacions, pel qual establix l'estructura orgànica bàsica de la Presidència i de les conselleries de la Generalitat o el que el substituïsca; el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge o el que el substituïsca; l'Orde 2/2024, de 14 de maig, de la Vicepresidència Segona i Conselleria de Serveis Socials, Igualtat i Habitatge, per la qual es desenvolupa el Decret 132/2023, de 10 d'agost, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge; el Decret llei 6/2021, d'1 d'abril, que remet a l'article 62 del Reial decret llei 36/2020, de 30 de desembre; i altres normes aplicables en general i en cas pertinent.  
  
  
ORDENE  
  
Primer  
Aprovar les bases reguladores per a la concessió de les subvencions del programa d'ajuda a la construcció de vivendes de lloguer social en edificis energèticament eficients del Pla de recuperació, transformació i resiliència, finançat per la Unió Europea, - NextGenerationEU-, a la Comunitat Valenciana, de la manera següent:  
  
Base primera. Objectiu  
1. L'objectiu de les presents bases reguladores és regular el Programa d'ajuda a la construcció de vivendes en lloguer social en edificis energèticament eficients, comprés en el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i vivenda social del Pla de recuperació, transformació i resiliència (d'ara en avant, Reial decret 853/2021, de 5 d'octubre) . D'acord amb el que preveu l'article 62 del Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència (d'ara en avant, Reial decret llei 36/2020, de 30 de desembre) i el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19 (d'ara en avant, Decret llei 6/2021, d'1 d'abril) , a la concessió d'estes subvencions li és aplicable el règim de concurrència no competitiva.  
  
Això no obstant, el procediment de concurrència competitiva es produïx en l'adjudicació del dret de superfície, procediment diferenciat i previ a la sol·licitud d'estes ajudes, la qual du a terme l'Entitat Valenciana d'Habitatge i Sòl mitjançant una licitació del dret de superfície, que es regula pel plec de bases tecnicoadministratives que regix la transmissió onerosa per constitució del dret de superfície de diverses parcel·les, de titularitat pública, per a la promoció, construcció i gestió de vivendes de protecció pública energèticament eficients en règim de lloguer social entre empreses o entitats privades que, una vegada siguen titulars de l'esmentat dret de superfície, podran ser destinatàries últimes d'estes ajudes, en compliment del que establix l'article 61 del Reial decret 853/2021, de 5 d'octubre.  
  
2. L'execució de la inversió C02.I02 «Programa de construcció de vivendes en lloguer social en edificis energèticament eficients» té com a objectiu fomentar i incrementar el parc públic de vivendes energèticament eficients destinades al lloguer social o a preu assequible, per mitjà de la promoció de vivendes de nova construcció sobre terrenys de titularitat pública segons indica l'article 59 del Reial decret 853/2021, de 5 d'octubre, en règim de dret de superfície, per a ser destinades al lloguer o cessió fent ús d'acord amb les condicions previstes en este programa, en l'acord de la comissió bilateral que siga aplicable i en les presents bases.  
  
3. En compliment dels objectius establits en l'annex a la Decisió d'execució del Consell (CID, per les sigles en anglés) , de 16 de juny de 2021, relativa a l'aprovació de l'avaluació del Pla de recuperació, transformació i resiliència d'Espanya (d'ara en avant PRTR) , la concessió i l'execució de les ajudes d'este programa haurà de donar suport específicament al compliment de l'Objectiu núm. 31 del CID: Vivendes noves construïdes per a lloguer social o a preus assequibles que complisquen els criteris d'eficiència energètica (20.000 vivendes) , el segon trimestre de 2026, inclòs dins del component 2 «Implementació de l'Agenda Urbana Espanyola: Pla de rehabilitació i regeneració urbana».  
  
D'acord amb l'article 65.2 del Reial decret 853/2021, de 5 d'octubre, a l'efecte de complir l'etiquetatge climàtic i mediambiental, el cost de les actuacions de construcció de vivendes en lloguer social en edificis energèticament eficients es correspon amb el camp d'intervenció 025 ter «Construcció de nous edificis energèticament eficients» de l'annex VI del Reglament (UE) 2021/241.  
  
Per a l'esmentat camp d'intervenció 025 ter, en este annex VI s'indiquen uns coeficients per al càlcul de l'ajuda als objectius climàtics i mediambientals del 40 %.  
  
Base segona. Requisits dels edificis objecte de les actuacions  
1. Podran obtindre finançament amb càrrec a les ajudes d'este programa les promocions de vivendes de nova construcció que es destinen al lloguer social o cessió en ús durant un termini mínim de 50 anys, des de l'endemà de la data de l'obtenció de la qualificació definitiva, i que es duguen a terme en règim de dret de superfície sobre terrenys de titularitat pública en els termes establits en l'acord de la comissió bilateral corresponent i en el plec del dret de superfície que regule la licitació de les vivendes.  
La destinació per un termini d'almenys 50 anys a l'arrendament social o a preu assequible haurà de constar, en tot cas, en una nota marginal en el Registre de la Propietat.  
2. Per a poder obtindre finançament amb càrrec a les ajudes d'este programa, els edificis que es construïsquen hauran de tindre un consum d'energia primària no renovable inferior als valors límit inclosos en la taula 1, en funció de la zona climàtica en la qual se situe l'edifici, segons la classificació climàtica del Codi tècnic de l'edificació. Estos valors límit suposen una reducció del 20 % respecte als establits en la secció HE0 del document bàsic DB HE d'estalvi d'energia del CTE, per a edificis nous destinats a ús residencial de vivendes.  
  
  
Taula 1. Valor límit Cep,nren,lim  
  
 Cep,nren,lim[kWh/m²·any]  
 A B C D E  
Territori peninsular 16,0 20,0 22,4 25,6 30,4 34,4  
  
  
En els edificis objecte d'este programa s'han de complir els requisits següents:  
a) Que el projecte incloga un estudi de gestió de residus de construcció i demolició que indique explícitament que complix amb el que establix el Reial decret 853/2021, de 5 d'octubre; el Reial decret 105/2008, d'1 de febrer, pel qual es regula la producció i gestió dels residus de construcció i demolició (d'ara en avant Reial decret 105/2008, d'1 de febrer) ; i la Llei 7/2022, de 8 d'abril, de residus i sòls contaminats per a una economia circular; que es desenvoluparà posteriorment en el corresponent pla de gestió de residus de construcció i demolició, conforme al que establix el Reial decret 105/2008; on es compliran les condicions següents:  
1r. Almenys el 70 % (en pes) dels residus de construcció i demolició no perillosos (exclòs el material natural esmentat en la categoria 17 05 04 en la llista europea de residus establida per la Decisió 2000/532/EC) generats en el lloc de construcció s'haurà de preparar per a reutilització, reciclatge i recuperació d'altres materials, incloses les operacions de rebliment utilitzant residus per a substituir altres materials, d'acord amb la jerarquia de residus i el Protocol de gestió de residus de construcció i demolició de la UE.  
2n. Els operadors hauran de limitar la generació de residus en els processos relacionats amb la construcció i la demolició, de conformitat amb el Protocol de gestió de residus de construcció i demolició de la UE, tenint en compte les millors tècniques disponibles i utilitzant la demolició selectiva per a permetre l'eliminació i la manipulació segura de substàncies perilloses i facilitar la reutilització i el reciclatge d'alta qualitat mitjançant l'eliminació selectiva de materials, utilitzant els sistemes de classificació disponibles per a residus de construcció i demolició. Així mateix, s'haurà d'establir que la demolició es duga a terme preferiblement de manera selectiva i la classificació es faça de manera preferent en el lloc de generació dels residus.  
b) Que el disseny de l'edifici i les tècniques de construcció donen suport a la circularitat i, en particular, demostre, amb referència a l'ISO 20490 o altres normes per a avaluar la capacitat de desmuntatge o adaptabilitat dels edificis, com està dissenyat per a ser més eficient en l'ús de recursos, adaptable, flexible i desmuntable per a permetre la reutilització i reciclatge, per mitjà d'una declaració responsable.  
c) Retirar de l'àmbit d'actuació els productes de construcció que continguen amiant. La retirada s'haurà de dur a terme d'acord amb el que establix el Reial decret 396/2006, de 31 de març, pel qual s'establixen les disposicions mínimes de seguretat i salut aplicables als treballs amb risc d'exposició a l'amiant, per una empresa autoritzada legalment. Els residus originats en el procés hauran de gestionar-se segons el que establix el Reial decret 105/2008, per mitjà d'una declaració responsable.  
d) Que quede justificat que l'actuació proposada complix el principi de no causar un perjuí significatiu al medi ambient (DNSH per les sigles en anglés) i la seua normativa d'aplicació, tant nacional com europea, i en particular, en el que disposa el PRTR, en el Reglament (UE) 2021/241, del Parlament Europeu i del Consell, de 12 de febrer de 2021, pel qual s'establí el Mecanisme de recuperació i resiliència (d'ara en avant, Reglament (UE) 2021/241) i la seua normativa de desplegament; en el Reglament (UE) 2020/852, del Parlament Europeu i del Consell, de 18 de juny de 2020, i d'acord amb la Guia tècnica de la Comissió Europea (2021/C 58/01) sobre l'aplicació d'este principi, per mitjà d'una declaració responsable.  
e) Un certificat d'eficiència energètica de l'edifici acabat i un certificat de la consecució d'un consum d'energia primària no renovable inferior als valors límit inclosos en la taula 1 indicada prèviament, en funció de la zona climàtica en la qual se situe l'edifici, els dos firmats per un tècnic competent.  
3. Les actuacions objecte d'ajuda hauran de complir la normativa vigent que els siga aplicable, així com disposar de les llicències i autoritzacions administratives preceptives.  
  
Base tercera. Destinataris últims de les ajudes  
1. Podran ser destinataris últims d'estes ajudes les empreses o entitats privades que sol·liciten les presents ajudes en la forma adequada i dins del termini. Hauran de tindre la seua residència fiscal a Espanya i ser titulars del dret de superfície, licitat i adjudicat per l'Entitat Valenciana d'Habitatge i Sòl, mitjançant el procediment previ de concurrència competitiva, segons el plec del dret de superfície que regule la licitació sobre terrenys de titularitat pública. Hauran de promoure sobre els terrenys objecte del dret de superfície vivendes de nova construcció que es destinen al lloguer social o a preu assequible, durant un termini d'almenys 50 anys, comptats des de l'endemà de la data de l'obtenció de la qualificació definitiva, que complisquen els requisits establits en la base segona, i hauran d'estar acabades el 30 de juny de 2026, sense perjuí de les possibles pròrrogues que puguen establir-se d'acord amb l'article 4.7 del Reial decret 853/2021, de 5 d'octubre.  
  
2. Quan els destinataris últims de les ajudes siguen persones jurídiques, hauran d'acreditar expressament en la seua sol·licitud que estiguen degudament constituïdes, segons la normativa que els resulte aplicable.  
3. Podran accedir a la condició de destinataris últims de les ajudes, sempre que complisquen el que establix l'article 11.3 de la Llei 38/2003, de 17 de novembre, general de subvencions (d'ara en avant Llei 38/2003, de 17 de novembre) , les agrupacions privades de persones físiques o jurídiques, les comunitats de béns o qualsevol altra classe d'unitat econòmica o patrimoni separat que, fins i tot sense tindre personalitat jurídica, puguen dur a terme els projectes, activitats o comportaments o es troben en la situació que motiva la concessió de la subvenció.  
4. No podrà obtindre la condició de destinatari últim d'estes ajudes, fins i tot sent titular del dret de superfície en el procediment de concurrència competitiva previ, l'empresa o entitat que concórrega en alguna de les circumstàncies següents:  
a) Quan tinguen deutes amb l'Administració concedent per reintegraments de subvencions en període executiu o, en el cas de beneficiaris o entitats col·laboradores contra els quals no es puga usar la via de constrenyiment, deutes no atesos en període voluntari, segons el que disposa l'article 21 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (d'ara en avant, Reial decret 887/2006, de 21 de juliol) .  
  
En este context, haurà de subscriure, juntament amb la sol·licitud d'ajuda, una declaració responsable de no tindre pendents obligacions de reintegrament de subvencions o ajudes o, si és el cas, que les ha complides.  
Tampoc podran ser destinatàries últimes de les ajudes les empreses o entitats privades en les quals concórrega alguna de la resta de circumstàncies establides en l'article 13 de la Llei 38/2003, de 17 de novembre; en concret, hauran de trobar-se al corrent en el compliment de les seues obligacions tributàries i amb la Seguretat Social. Quant a este aspecte, amb la presentació de la sol·licitud d'ajuda, podrà autoritzar l'òrgan administratiu concedent perquè puga obtindre directament l'acreditació de les circumstàncies previstes en els articles 18 i 19 del Reial decret 887/2006, de 21 de juliol, a través de certificats telemàtics, i en este cas no haurà d'aportar el certificat corresponent. Això no obstant, podrà denegar expressament el consentiment i haurà d'aportar, llavors, els certificats corresponents.  
b) Les empreses que es troben en situació de crisi, d'acord amb la definició que, a este efecte, fa el Reglament (UE) núm. 651/2014, de 17 de juny, de 2014, i les directrius comunitàries sobre ajudes estatals de salvament i reestructuració d'empreses no financeres en crisi (Comunicació de la Comissió 2014/C 249/1, de 31.07.2014) .  
  
c) Les empreses que es troben subjectes a una orde de recuperació pendent sobre qualsevol ajuda o subvenció que els haja sigut atorgada amb anterioritat, bé per haver-se declarada l'ajuda il·legal i incompatible amb el mercat interior, bé per qualsevol mena d'incompliment de les obligacions que tinguera atribuïdes en la concessió.  
5. Els destinataris últims hauran de destinar l'import íntegre de l'ajuda a pagar les actuacions subvencionables corresponents.  
Esta regla serà igualment aplicable quan es tracte d'agrupacions privades de persones físiques o jurídiques, comunitats de béns o qualsevol altre tipus d'unitat econòmica o patrimoni separat que, tot i no tindre personalitat jurídica, puguen dur a terme els projectes o activitats que motiven la concessió de la subvenció, amb independència que tant l'import d'esta subvenció com el cost de les obres haja de repercutir-se entre els integrants d'estes.  
Tanmateix, quan algun dels seus integrants incórrega en una o més prohibicions establides en l'article 13.2 de la Llei 38/2003, de 17 de novembre, no s'atribuirà a este integrant la part proporcional que li correspondria de l'ajuda, que s'haurà de prorratejar entre els restants, sempre que es mantinga el compliment dels requisits exigits per a accedir a la condició de destinatari últim per part de l'entitat de què es tracte.  
  
6. Els destinataris últims de les ajudes podran subcontractar o contractar amb tercers fins al 100 % de l'import de l'activitat subvencionada. Per a la subcontractació o contractació amb tercers de les activitats subvencionades, seran aplicables les previsions contingudes en l'article 29 de la Llei 38/2003, de 17 de novembre, i en l'article 68 del Reial decret 887/2006, de 21 de juliol.  
7. L'incompliment per part del destinatari últim de l'obligació de destinar els béns a la finalitat concreta per a la qual, si és el cas, es concedix la subvenció, que es produirà en tot cas amb l'alienació o el gravamen del bé, serà causa de reintegrament, que generarà els interessos de demora corresponents, segons el que establixen la Llei 1/2015, de 6 de febrer, en la Llei 38/2003, de 17 de novembre, el Reial decret 887/2006, de 21 de juliol, i la resta de normativa aplicable en matèria de subvencions, de manera que el bé estarà afecte al pagament del reintegrament siga quin siga el seu posseïdor, llevat que resulte ser un tercer protegit per la fe pública registral o es justifique l'adquisició dels béns amb bona fe i títol just.  
8. En el cas que el destinatari últim de l'ajuda pretenga transmetre el dret de superfície del qual és titular, abans d'acabar-se el termini de vinculació a l'objectiu a arrendament social o a preu assequible, haurà de complir els requisits establits a este efecte en el plec corresponent, en el títol constitutiu del dret de superfície i, necessitarà, en tot cas, l'autorització de l'Administració concedent de les ajudes vinculades al dret de superfície esmentat d'acord amb l'article 31 de la Llei 38/2003, de 17 de novembre.  
  
En este sentit, haurà de fer el següent:  
a) Comunicar a la Generalitat que el nou adquirent reunix tots i cada un dels requisits previstos en esta orde per a resultar destinatari últim de l'ajuda.  
b) Adjuntar a la comunicació el document precontractual de la transmissió, en el qual es farà constar expressament:  
- Que este dret de superfície ha sigut objecte de suport del present programa d'ajudes.  
- Que el nou adquirent assumix la posició jurídica del destinatari últim de l'ajuda fins al compliment del termini de vinculació al règim de lloguer o cessió d'ús.  
- Que el nou adquirent accepta de manera incondicionada el que establixen bases reguladores, la convocatòria i les condicions, requisits i obligacions que contenen.  
Una vegada obtinguda l'autorització de l'Administració concedent, i de qui determine el plec regulador del dret de superfície, haurà de presentar la documentació relativa a la transmissió feta en un termini màxim de tres mesos des que s'haja formalitzat.  
En cas que el destinatari últim de l'ajuda no observe les exigències inherents a la transmissió del dret de superfície, estarà obligat a assumir el reintegrament de la subvenció, que generarà els interessos de demora corresponents, segons el que establixen la Llei 1/2015, de 6 de febrer, la Llei 38/2003, de 17 de novembre, i el Reial decret 887/2006, de 21 de juliol, i la resta de la normativa aplicable en matèria de subvencions, sense perjuí de les penalitats que establisca el plec regulador del dret de superfície.  
  
Base quarta. Obligacions i responsabilitats  
1. Els destinataris últims de les ajudes queden obligats a:  
a) Complir totes i cada una de les obligacions establides en els articles 14 i 46 de la Llei 38/2003, de 17 de novembre.  
b) Acceptar l'ajuda concedida. En este sentit, si en el termini de quinze (15) dies hàbils després de la data de recepció de la notificació de la concessió de l'ajuda, el destinatari últim de l'ajuda no hi renuncia expressament i per escrit, s'entendrà que l'ajuda queda acceptada, tant en l'aspecte econòmic com en les altres condicions incloses en la resolució, així com en les de la present convocatòria d'ajudes.  
  
c) Utilitzar l'ajuda per a la destinació concreta per a la qual ha sigut concedida.  
d) En el cas de no poder dur a terme l'actuació per a la qual se li va concedir l'ajuda, comunicar la renúncia a l'expedient en el moment en què es produïsca la certesa de no executar-la i, en tot cas, sempre en el termini màxim de tres mesos des de l'endemà del dia en què tinga lloc la notificació de la resolució de concessió; així, es farà la devolució voluntària, que generarà els interessos de demora corresponents, segons el que establix la Llei 1/2015, de 6 de febrer, la Llei 38/2003, de 17 de novembre, i el Reial decret 887/2006, de 21 de juliol, i la resta de la normativa aplicable en matèria de subvencions, des de la data de pagament fins a la data en la qual la persona beneficiària va fer la devolució efectiva.  
e) Facilitar qualsevol document, informació o inspecció que l'Administració concedent i altres intervinents consideren necessari per al control del compliment dels fins previstos.  
f) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.  
g) Comprometre's per escrit a concedir, com a condició per a rebre els fons, els drets i l'accés necessaris perquè l'òrgan competent, la Fiscalia europea, respecte dels estats membres participants en la cooperació reforçada en virtut del Reglament (UE) 2017/1939, l'Oficina Europea de Lluita contra el Frau (OLAF) , el Tribunal de Comptes i, quan siga procedent, les autoritats nacionals competents, exercisquen plenament les competències respectives.  
h) Mantindre un registre i conservar els documents justificatius, les dades estadístiques i la resta de documentació relacionada amb el finançament, així com els registres i els documents en format electrònic, durant un període de cinc anys a partir del pagament del saldo o, a falta d'este pagament, de l'operació. Així mateix, s'haurà d'actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les subvencions.  
i) Amb la finalitat de fer un seguiment i una coordinació adequats del present programa d'ajudes, podran ser requerits periòdicament informes de seguiment i dades en format de full d'Excel o CSV per a l'oportú tractament dels registres del Ministeri de Vivenda i Agenda Urbana, per la qual cosa els destinataris últims de les ajudes hauran d'obtindre i custodiar la informació i documentació detallada en l'annex II del Reial decret 853/2021, de 5 d'octubre.  
j) Els destinataris últims de les ajudes estan subjectes a les obligacions d'informació, comunicació i publicitat incloses en: l'article 34 del Reglament (UE) 2021/241 i la normativa europea i nacional que el desplegue, corresponent al present programes d'ajudes, així com les que s'establisquen per a este tema en la resolució de transferència de crèdit i els acords de les comissions bilaterals que se subscriguen en cada cas i que es referenciaran en la convocatòria corresponent; l'article 10 de l'Acord de finançament entre la Comissió i el Regne d'Espanya; i l'article 9 de l'Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
2. A l'efecte de complir el que preveu l'article 22.2.d del Reglament (UE) 2021/241:  
- La subvenció s'haurà de registrar en la Base de dades nacional de subvencions segons el que preveu el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.  
- L'Administració i tots els òrgans que preveu l'article 22 de l'MRR podran accedir a la informació continguda en el Registre de titularitats reals, creat per l'Orde JUS/319/2018, o a altres bases de dades de l'Administració que puguen subministrar estes dades sobre els titulars reals.  
  
- Es durà a terme la cessió d'informació entre estos sistemes i el sistema de fons europeus, segons les previsions contingudes en la normativa europea i nacional aplicable.  
3. S'haurà d'incloure de manera visible la participació de la Unió Europea, el Ministeri de Vivenda i Agenda Urbana i la Generalitat en els cartells descriptius exteriors de la promoció i en les plaques commemoratives permanents que s'instal·laran. Amb este objectiu, s'utilitzarà el Manual de comunicació per a gestors i beneficiaris del Pla de transformació, recuperació i resiliència, elaborat per la Secretaria General de Fons Europeus, disponible en l'enllaç https://soportesgffee.zendesk.com/hc/es/article\_attachments/23136770466449.  
Per a fer-ho, en les mesures d'informació i comunicació de les actuacions que desenvolupen les inversions (cartells informatius, plaques, publicacions impreses i electròniques, material audiovisual, webs, anuncis i insercions en premsa, certificats, etc.) , s'hauran d'incloure els logotips següents:  
a) L'emblema de la Unió Europea.  
b) Juntament amb l'emblema de la Unió, s'haurà d'incloure el text «Finançat per la Unió Europea - Next Generation EU».  
c) Al costat de l'emblema i el text dels apartats a i b s'haurà d'incloure el logo del PRTR, disponible en l'enllaç https://planderecuperacion.gob.es/identidad-visual.  
d) S'hauran de tindre en compte les normes gràfiques i els colors normalitzats establits en l'annex II del Reglament d'execució 821/2014. També es pot consultar la pàgina web següent:  
— http://publications.europa.eu/code/es/es-5000100.htm  
I descarregar diversos exemples de l'emblema en:  
— https://europa.eu/european-union/about-eu/symbols/flag\_es#download  
Tots els cartells informatius i les plaques s'hauran de col·locar en un lloc ben visible i d'accés al públic.  
  
Base quinta. Entitat Valenciana d'Habitatge i Sòl  
L'Entitat Valenciana d'Habitatge i Sòl té atorgades les funcions establides en el Decret 49/2020, de 17 d'abril, del Consell, d'aprovació del Reglament orgànic i funcional de l'Entitat Valenciana d'Habitatge i Sòl (EVHA) , o la normativa que el substituïsca. En concret l'article 2, apartat d, establix «la gestió, conservació, manteniment, explotació i custòdia dels béns que li hagen sigut adscrits o l'administració dels quals li haja sigut atribuïda per la normativa vigent.»  
  
A més, l'EVHA té personalitat jurídica pròpia i plena capacitat d'obrar per a acomplir els seus fins, i està adscrita a la conselleria amb competències en matèria de vivenda.  
Per la seua part, l'article 24 del mateix decret establix que l'«Entitat Valenciana d'Habitatge i Sòl té adscrit per disposició legal la totalitat del patrimoni de promoció pública de vivenda i sòl de la Generalitat, constituït per les vivendes, locals comercials, terrenys i altres edificacions complementàries pertanyents a esta. Sense perjuí d'això, podran adscriure's a l'entitat qualssevol altres béns i drets de la Generalitat necessaris per al desenvolupament de les seues funcions.»  
Així, el plec de bases tecnicoadministratives que regix la transmissió onerosa per constitució del dret de superfície de diverses parcel·les, de titularitat pública, per a la promoció, construcció i gestió de vivendes de protecció pública energèticament eficients en règim de lloguer social, pel qual s'adjudiquen els drets esmentats, regula la seua relació amb els titulars del dret de superfície.  
  
Base sexta. Compatibilitat de les ajudes  
Les subvencions d'este programa seran compatibles amb qualssevol altres ajudes públiques per a la mateixa finalitat, sempre que no se supere el cost total de les actuacions i sempre que la regulació de les altres ajudes, siguen d'àmbit nacional o europeu, ho admeten; així, és aplicable el que disposa l'article 9 del Reglament (UE) 2021/241, que establix que l'ajuda concedida en el marc del mecanisme se sumarà a la proporcionada d'acord amb altres programes i instruments de la Unió. Cal precisar que les reformes i els projectes d'inversió podran rebre ajuda d'altres programes i instruments de la Unió sempre que esta ajuda no cobrisca el mateix cost, i s'evitarà el doble finançament entre programes del Mecanisme de recuperació i resiliència, així com amb altres instruments de la Unió.  
En cas que les ajudes es consideren compatibles amb altres subvencions, ajudes, ingressos o recursos en el mateix àmbit d'actuació, procedents de qualssevol administracions o ens públics o privats, el beneficiari d'estes ajudes haurà d'identificar nítidament la traçabilitat dels gastos.  
En tot cas, en la consecució de les fites i els objectius establits en la Decisió d'execució del Consell, de 16 de juny de 2021, relativa a l'aprovació de l'avaluació del PRTR d'Espanya, vinculats amb el desenvolupament d'este programa es consideraran exclusivament les actuacions finançades a través del Pla de recuperació, transformació i resiliència, finançat per la Unió Europea, NextGenerationEU, d'Espanya.  
  
Base sèptima. Actuacions subvencionables  
Seran actuacions subvencionables les necessàries per a dur a terme la construcció de vivendes noves que es destinen al lloguer social, sempre que suposen un increment del parc públic de vivendes en lloguer assequible i complisquen les condicions i els requisits establits en este programa.  
Quedaran excloses i, per tant, no seran actuacions objecte de subvenció, segons el que establix l'article 3 del Reial decret 853/2021, de 5 d'octubre, «les actuacions d'inversió en generadors tèrmics que utilitzen combustible d'origen fòssil.»  
  
Base octava. Quantia de l'ajuda  
1. Els promotors de les vivendes públiques podran obtindre una ajuda proporcional a la superfície útil de cada vivenda, de fins a un màxim 700 euros per metre quadrat de superfície útil de vivenda. La quantia màxima d'esta subvenció no podrà superar els 50.000 euros per vivenda, sense que en cap cas puga excedir del cost de les actuacions subvencionables.  
2. Seran gastos subvencionables tots els inherents a la promoció de què es tracte, incloent-hi el cost de l'edificació, els gastos generals, els gastos corresponents als informes preceptius, el benefici industrial i qualsevol altre necessari sempre que tots consten degudament acreditats. No es consideren costos subvencionables els que corresponguen a llicències, taxes, impostos o tributs. No obstant això, l'IVA o l'impost indirecte equivalent es podran considerar elegibles sempre que no puguen ser susceptibles de recuperació o compensació total o parcial.  
  
Base novena. Limitació del preu del lloguer  
1. El preu del lloguer de les vivendes haurà de figurar en la resolució de concessió de l'ajuda, i estarà limitat segons els criteris establits en l'acord de la comissió bilateral aplicable, en el plec corresponent i en el títol del dret de superfície, que fixaran el preu màxim per metre quadrat de superfície útil de vivenda i, si és el cas, la quantia per metre quadrat de superfície útil de plaça de garatge, de traster o de qualsevol altra superfície addicional annexa a la vivenda. Este preu s'actualitzarà en funció del que establisca l'acord i el plec corresponent del dret de superfície.  
2. Segons l'article 66.2 del Reial decret 853/2021, de 5 d'octubre, «l'arrendador podrà percebre, a més de la renda inicial o revisada que li corresponga, el cost real dels servicis que tinga l'arrendatari i satisfaça l'arrendador, així com altres repercussions autoritzades per la legislació aplicable», sempre que el plec corresponent del dret de superfície ho preveja, i en els termes que establisca.  
  
  
Base dècima. Arrendataris  
1. Les vivendes finançades amb càrrec a este programa només podran ser arrendades a persones que vagen a tindre el seu domicili habitual i permanent en la vivenda arrendada, prioritzant sempre el criteri social.  
2. Les condicions que han de complir els arrendataris, en cada una de les actuacions, seran les que establix l'acord de la comissió bilateral aplicable, el plec corresponent i el títol del dret de superfície.  
  
  
Base onzena. Termini d'execució de les actuacions  
1. Les obres corresponents a actuacions finançades amb càrrec a este programa hauran d'estar acabades el 30 de juny de 2026, sense perjuí de les possibles pròrrogues que es puguen establir de conformitat amb l'article 4.7 del Reial decret 853/2021, de 5 d'octubre.  
2. La documentació acreditativa de la finalització de les actuacions i del compliment de l'objecte de la subvenció s'haurà d'aportar a la direcció general competent en matèria de vivenda abans del 2 de novembre de 2026.  
  
Base dotzena. Presentació de sol·licituds  
1. La sol·licitud es presentarà de manera telemàtica en un model normalitzat dirigit a la direcció general competent en matèria de vivenda. S'establix un termini de vint dies hàbils des de l'endemà del dia en què es formalitze l'escriptura del dret de superfície. Este termini serà, en tot cas, posterior a la publicació de la present Orde en el Diari Oficial de la Generalitat Valenciana. L'incompliment del termini de sol·licitud determinarà automàticament l'exclusió de la convocatòria.  
  
La presentació de la sol·licitud presumix l'acceptació incondicionada de les bases reguladores, de la convocatòria i de les condicions, els requisits i les obligacions contingudes.  
2. Al formulari de sol·licitud s'han d'adjuntar els documents detallats en els punts 2.1 a 2.17 següents.  
Tanmateix, segons el que establix l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015, d'1 d'octubre) , s'eximirà als sol·licitants de presentar la documentació que haja elaborat qualsevol administració, o que hagen aportat anteriorment, sempre que el sol·licitant no s'opose al fet que l'administració concedent puga consultar o recaptar estos documents. D'altra banda, la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, reconeix la potestat de verificació de les administracions públiques, en relació amb les dades personals que tinguen en el seu poder, per a comprovar que siguen exactes.  
  
2.1. Dades personals:  
2.1.1. Còpia del DNI/NIE de la persona o persones que represente o representen al sol·licitant.  
2.1.2. Còpia del NIF de la persona jurídica, si és el cas, sol·licitant de l'ajuda.  
2.1.3. Escriptura de constitució de la persona jurídica sol·licitant i estatuts vigents, si és el cas, degudament inscrits en els registres públics corresponents, acreditatius que la persona jurídica es troba degudament constituïda, segons la normativa que li resulte aplicable.  
  
En el cas d'entitats que no tinguen personalitat jurídica pròpia, s'haurà d'aportar el nomenament del representant o apoderat únic de l'agrupació amb poders bastants; i caldrà, així mateix, aportar una declaració signada pel representant o apoderat únic de l'agrupació amb poders bastants dels compromisos d'execució assumits per cada membre de l'agrupació.  
2.1.4. Escriptura de poder suficient de representació atorgada a favor de la persona que consta com a representant del sol·licitant de l'ajuda, degudament inscrita, si és el cas, en el registre públic corresponent.  
2.1.5. Còpia de document acreditatiu i vigent d'estar donat d'alta en l'Impost d'Activitats Econòmiques en l'activitat econòmica relacionada amb l'actuació subvencionable objecte de la seua sol·licitud, així com còpia del justificant de pagament de l'últim rebut corresponent, si és el cas.  
2.1.6. En el cas d'empreses que tinguen la condició de petites o mitjanes empreses d'acord amb el que disposa l'article 2 de l'annex I del Reglament (UE) núm. 651/2014, de 17 de juny, de 2014, hauran d'aportar la documentació que permeta verificar esta condició mitjançant:  
  
- Certificat expedit per la Seguretat Social en el qual conste la informació relativa al nombre d'empleats de l'empresa.  
- Document acreditatiu del volum anual de negocis o balanç general anual.  
En compliment del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, se sol·licitarà el consentiment exprés per al tractament, per part de la conselleria competent en matèria de vivenda, de les dades incloses en la sol·licitud de subvencions pel destinatari últim. En els supòsits d'impossibilitat material d'obtindre el document o quan el sol·licitant manifeste la negativa al fet que es consulten les seues dades de caràcter personal, l'òrgan competent haurà de requerir al sol·licitant presentar-les, o, si no és possible, acreditar-les per altres mitjans dels requisits a què es referix el document.  
2.2. Informació de l'actuació, que haurà de contindre:  
Resum dels paràmetres principals de l'actuació:  
- Ubicació dels edificis que es construiran, mitjançant la direcció i la referència cadastral.  
- Estimació del nombre de vivendes que s'han de construir, places de garatge i annexos de cada vivenda, amb les superfícies útils corresponents.  
- Inversió total: gastos inherents a la promoció de què es tracte, incloent-hi el cost de l'edificació, els gastos generals, els gastos corresponents als informes preceptius, el benefici industrial, l'IVA o l'impost indirecte equivalent, si correspon, i qualsevol altre gasto necessari.  
- L'import total de l'ajuda sol·licitada, calculada segons el que establix la base octava, quantia de l'ajuda.  
2.3. Compromís de vinculació del termini de lloguer social o a preu assequible, que s'haurà d'inscriure en el Registre de la Propietat.  
2.4. Declaració responsable del sol·licitant relativa a totes les ajudes concedides, amb especificació del compliment dels límits establits per la normativa nacional i de la Unió Europea, així com compromís de comunicar, fins i tot durant la tramitació de la sol·licitud a l'òrgan competent de la comunitat autònoma que estiga realitzant esta tramitació o que li haja reconegut l'ajuda, en el termini màxim de deu dies hàbils des de l'endemà del dia en què es tinga coneixement, juntament amb la documentació que ho justifique, qualsevol modificació de les condicions que puguen motivar o hagen motivat este reconeixement i que puga determinar la pèrdua sobrevinguda del dret a l'ajuda. La no comunicació d'estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.  
2.5. Declaració responsable del sol·licitant que afirme que no està en crisi d'acord amb la definició d'«empresa en crisi» que establix l'apartat 18 de l'article 2 del Reglament (UE) núm. 651/2014, de 17 de juny, de 2014, segons el que establisquen les directrius comunitàries sobre ajudes estatals de salvament i de reestructuració d'empreses en crisi (Comunicació de la Comissió, 2014/CV 249/1, de 31.07.2014) .  
  
2.6. Declaració responsable del sol·licitant relativa al compliment dels requisits i compromís de les obligacions establides en els articles 13 i 34 de la Llei 38/2003, de 17 de novembre, que faça menció expressa de la inexistència o compliment fidel de les obligacions de reintegrament d'altres subvencions o ajudes, d'acord amb els termes que establix l'article 21 del Reial decret 887/2006, de 21 de juliol, així com el que disposa l'article 61.3 del Reial decret llei 36/2020, de 30 de desembre.  
  
2.7. Declaració responsable del sol·licitant que diga que es troba al corrent en el compliment de les seues obligacions tributàries i amb la Seguretat Social, segons el que disposen els articles 22 i 24 del Reial decret 887/2006, de 21 de juliol, tenint present el que establix la disposició addicional 8a de la Llei orgànica 3/2018, de 5 de desembre, de protecció de dades personals i garantia dels drets digitals, així com l'article 28 de la Llei 39/2015, d'1 d'octubre, i l'article 95.1.k de la Llei 58/2003, de 17 de desembre, general tributària. Així, es considerarà que el destinatari últim de l'ajuda, amb la presentació de la seua sol·licitud d'ajuda, autoritzarà la direcció general competent en matèria de vivenda perquè puga consultar directament esta informació de manera directa amb l'Administració tributària o de la Seguretat Social. No obstant això, el sol·licitant podrà denegar expressament el consentiment i, llavors, haurà d'aportar els certificats corresponents.  
En el cas que haja caduca la validesa d'estos certificats, hauran de renovar-se abans que es dicte la proposta de resolució i el pagament de la subvenció.  
2.8. Declaració responsable del sol·licitant que afirme que està al corrent en el pagament d'obligacions per reintegrament d'ajudes i compromís de mantindre el compliment durant el temps inherent al procediment de concessió de la subvenció, de conformitat amb el que disposa l'article 21 del Reial decret 887/2006, de 21 de juliol.  
2.9. Declaració responsable del representant de l'adjudicatari del dret de superfície que afirme que complirà tota la normativa nacional i de la Unió Europea que resulte aplicable (en particular, en matèria de competència, contractació i adjudicació d'obres i subministraments i medi ambient) , i que es compromet a presentar totes les llicències, les autoritzacions i els permisos necessaris per al projecte en el moment que dispose d'estos i, en qualsevol cas, amb caràcter previ a la qualificació definitiva.  
2.10. Declaració responsable del sol·licitant d'absència de conflicte d'interessos (DACI) , segons el model facilitat per a sol·licitar les ajudes.  
2.11. Declaració responsable del sol·licitant que afirme que l'edifici que es construirà tindrà un consum d'energia primària no renovable inferior als valors límit inclosos en la taula 60.1 del Reial decret 853/2021, de 5 d'octubre.  
2.12. Declaració responsable del sol·licitant que afirme que es retiraran de l'àmbit d'actuació els productes de construcció que continguen amiant, si és el cas.  
2.13. Declaració responsable del sol·licitant que afirme que els dissenys dels edificis i les tècniques de construcció donaran suport a la circularitat i, en particular, demostraran, amb referència a l'ISO 20873 o altres normes per a avaluar la capacitat de desmuntatge o adaptabilitat dels edificis, com estan dissenyats per a ser més eficients en l'ús de recursos, adaptables, flexibles i desmuntables per a permetre la reutilització i el reciclatge.  
2.14. Declaració responsable del sol·licitant que afirme que l'actuació proposada s'adequa al principi de no causar un perjuí significatiu al medi ambient (DNSH per les sigles en anglés) i la seua normativa aplicable, tant nacional com europea, i, en particular, al que disposa el Pla de recuperació transformació i resiliència, el Reglament (UE) 2021/241 i la seua normativa de desplegament, i el Reglament (UE) 2020/852, del Parlament Europeu i del Consell, de 18 de juny de 2020, i d'acord amb la Guia tècnica de la Comissió Europea (2021/C 58/01) sobre l'aplicació d'este principi, així com un compromís de compliment de l'etiquetatge climàtic i digital.  
En cas d'incompliment del principi DNSH, de l'etiquetatge climàtic o de les condicions incloses en l'annex a la CID i els apartats 3, 6 i 8 del component 2 del PRTR, s'hauran de reintegrar les quanties percebudes.  
  
2.15. Compromís exprés del sol·licitant de concedir els drets i els accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.  
2.16. Domiciliació bancària ben omplida, d'acord amb el que establix l'Orde 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat; en este cas, s'aplicarà el tràmit automatitzat previst en l'article 5.  
  
(https://www.gva.es/va/inicio/procedimientos'id\_proc=22741)   
2.17. Fitxes resum de l'actuació segons el model normalitzat facilitat per la direcció general competent en matèria de vivenda, que caldrà aportar en formats Excel i PDF firmats.  
3. S'haurà de presentar un certificat d'eficiència energètica en projecte, abans de la qualificació provisional, amb el contingut requerit en el Reial decret 390/2021, d'1 de juny, o la normativa que el substituïsca, firmat pel tècnic competent.  
4. Les sol·licituds regulades en la present orde implicaran l'autorització perquè la direcció general competent en matèria de vivenda i els servicis territorials corresponents, encarregats en les seues respectives funcions, de la instrucció i pagament de les ajudes, puguen recaptar la informació necessària per a emetre els informes o certificats pertinents amb vista a la justificació de les qüestions requerides en la sol·licitud.  
  
5. La presència d'errors o l'absència d'informació i documentació en la sol·licitud presentada, que afecte directament la determinació de la quantia de l'ajuda a atorgar, serà responsabilitat única del mateix sol·licitant de l'ajuda. En cap cas es revisarà a l'alça l'import de la resolució de concessió de l'ajuda, sense perjuí de la possible correcció a la baixa per la determinació de la quantia sobre les actuacions realment executades, una vegada es dispose de la qualificació definitiva de l'actuació.  
  
6. A més de la sol·licitud, s'indicarà si es requeriran els acomptes regulats en la base Abonament de les ajudes.  
  
Base tretzena. Esmena de la sol·licitud  
Es notificarà als sol·licitants amb un requeriment d'esmena la documentació que falte per aportar o esmenar.  
El termini per a l'esmena d'estes objeccions serà de deu dies hàbils a comptar des de l'endemà del dia en què tinga lloc la notificació segons la Llei 39/2015, d'1 d'octubre. En el cas de no esmenar les objeccions, o de fer-ho fora dels terminis assenyalats, s'entendrà desistida la petició d'ajudes, amb la resolució motivada prèviament.  
  
Base catorzena. Ordenació, instrucció i resolució de les ajudes  
  
1. L'òrgan instructor revisarà i emetrà un informe sobre el compliment dels requisits exigits per esta orde i la resta de normativa aplicable de les sol·licituds presentades. Estos informes s'hauran d'analitzar en el si de l'òrgan col·legiat, que haurà d'elevar a l'òrgan competent una proposta de resolució. La persona titular de la direcció general competent en matèria de vivenda, d'acord amb la Resolució de 15 de maig de 2024, de la vicepresidenta segona del Consell i consellera de Serveis Socials, Igualtat i Habitatge, sobre delegació de l'exercici de competències en determinats òrgans de la Vicepresidència Segona i Conselleria de Serveis Socials, Igualtat i Habitatge, és l'òrgan competent per a resoldre sobre la concessió de les ajudes.  
2. L'òrgan col·legiat estarà integrat per les persones titulars de la Subdirecció General d'Habitatge, Rehabilitació i Regeneració Urbana, la Direcció del Servei de Regeneració Urbana, la Direcció del Servei d'Habitatge Públic, la Direcció del Servei de Rehabilitació i Actuacions Urbanes de la Direcció General d'Habitatge i les direccions dels servicis territorials d'Habitatge, que hauran de firmar la declaració d'absència de conflicte d'interessos (DACI) i aplicaran el canal intern de denúncia i la normativa relativa a la recusació, la transparència, l'accés a la informació pública i el bon govern. La persona titular de la direcció general competent en matèria de vivenda podrà designar les persones que hagen de substituir els membres de l'òrgan col·legiat en cas d'absència, vacant o malaltia.  
En compliment de l'article 10 de la Llei 9/2003, de 2 d'abril, per a la igualtat entre dones i hòmens, es procurarà en el nomenament o la designació de persones que hi haja una presència paritària de dones i hòmens.  
3. El termini màxim per a resoldre i notificar la resolució, que posarà fi a la via administrativa, serà de sis mesos comptats des de l'endemà de la presentació de la sol·licitud. Transcorregut este termini sense que s'haja dictat i notificat la resolució expressa, els interessats podran entendre desestimada la seua sol·licitud per silenci administratiu.  
Les resolucions de les ajudes es notificaran d'acord amb el que preveu l'article 40 de la Llei 39/2015, d'1 d'octubre.  
4. La resolució de concessió establirà les condicions i els compromisos aplicables de conformitat amb el que disposa l'Acord de la Comissió Bilateral subscrit a través del qual es canalitzen estes subvencions, la Llei 38/2003, de 17 de novembre, el seu reglament de desplegament i la normativa de la Unió Europea aplicable per a la certificació dels fons europeus.  
5. De conformitat amb el que disposa l'article 4.1.f del Reial decret 853/2021, de 5 d'octubre, en les resolucions de concessió de les subvencions constarà una menció expressa al fet que les ajudes estan «finançades amb càrrec a fons europeus del Pla de recuperació, transformació i resiliència amb la col·laboració del Govern d'Espanya de conformitat amb la normativa nacional i europea, en concret, amb l'article 34 del Reglament de l'MRR, que indica que «Els perceptors de fons de la Unió hauran de fer menció de l'origen d'este finançament i vetlar per donar-li visibilitat, incloent-hi, quan siga procedent, per mitjà de l'emblema de la Unió i una declaració de finançament adequada que indique ‘finançat per la Unió Europea - Next Generation EU', en particular quan promoguen les accions i els seus resultats, i facilitar informació coherent, efectiva i proporcionada dirigida a múltiples destinataris, incloent-hi els mitjans de comunicació i el públic».  
  
  
Base quinzena. Control i revocació de les subvencions  
1. La Generalitat podrà comprovar, pels mitjans que considere més adequats, el compliment de les obligacions inherents a l'atorgament de les ajudes. L'incompliment d'estes obligacions, especialment la falta de presentació de la documentació que assenyala la base dotzena en termini, o la comprovació de la falsedat de les dades aportades a l'expedient, donarà lloc a la revocació de la subvenció concedida i al reintegrament d'esta, que generarà els corresponents interessos de demora, d'acord amb el que establixen la Llei 1/2015, de 6 de febrer; la Llei 38/2003, de 17 de novembre, i el Reial decret 887/2006, de 21 de juliol, i la resta de normativa aplicable en matèria de subvencions.  
  
Atenent l'article 169 de la Llei 1/2015, de 6 de febrer, l'òrgan concedent tramitarà l'aprovació del pla de control corresponent, el qual haurà d'incloure i tindre en compte les accions i els controls ja establits pels servicis territorials per a la tramitació de la corresponent qualificació provisional i definitiva necessària per a la tramitació de les actuacions, de conformitat amb la base setzena.  
  
El pla s'haurà d'aprovar prèviament a ser aplicat i s'haurà de concretar el personal encarregat de la tasca, el tipus de control, els criteris de selecció de la mostra i el percentatge de l'ajuda pagada que s'ha de controlar.  
2. D'acord amb el que disposa l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, es perdrà el dret a la subvenció, o es reintegrarà, quan la subvenció es destine a realitzar una activitat o a complir una finalitat prohibida en el títol VI de l'esmentada Llei 14/2017, de 10 de novembre.  
3. En qualsevol cas, serà aplicable el que disposen en matèria de control financer, reintegrament i infraccions i sancions administratives la Llei 1/2015, de 6 de febrer, i la Llei 38/2003, de 17 de novembre.  
  
4. Per a complir el que establix l'Orde HFP/1030/2021 es va aprovar, mitjançant la Resolució de 22 de febrer de 2024, el Pla de mesures antifrau de la Vicepresidència Segona i Conselleria de Serveis Socials, Igualtat i Habitatge en l'execució de mesures finançades pel Mecanisme de recuperació i resiliència (MRR) en el marc del Pla de recuperació, transformació i resiliència (PRTR) , que està disponible en l'enllaç següent:  
https://inclusio.gva.es/documents/610460/102771215/3.+PLAN+MEDIDAS+ANTIFRAUDE+VICEPRESIDENCIA+SEGUNDA+Y+CONSELLERIA+DE+SERVICIOS+SOCIALES%2C+IGUALDAD+Y+VIVIENDA\_febrero+2024.pdf/a7297033-0499-a395-2504-72287b1edadb't=3915512417257  
  
Base setzena. Tramitació d'actuacions   
1. Els destinataris últims hauran de custodiar la documentació justificativa de cada un dels expedients, de conformitat amb la normativa vigent en matèria de subvencions. Esta documentació inclourà, en tot cas, la memòria de les actuacions que són objecte de subvenció, la memòria econòmica o el pressupost justificatiu del cost d'estes, incloent-hi les factures corresponents o, si és el cas, els documents equivalents que acrediten els pagaments efectuats, així com tots els documents tècnics que constituïsquen el projecte d'execució de les obres, i les actes, els certificats, les llicències i la resta de la documentació explicativa de les actuacions que s'hagen dut a terme. La documentació referida, així com tota la documentació addicional que es considere necessària per a fiscalitzar la destinació de les ajudes, es posarà a la disposició de la direcció general competent en matèria de vivenda a petició d'esta, per a les verificacions i les comprovacions que esta considere procedent realitzar en qualsevol moment de l'execució de les actuacions previstes, i fins a la finalització dels terminis de garantia aplicables, d'acord amb el que preveu a eixos efectes el Reial decret 887/2006, de 21 de juliol.  
A més, els destinataris últims hauran d'aportar tota la documentació requerida per a tramitar els expedients i la que justifique que l'obra complix els requisits per a obtindre les ajudes d'acord amb el Reial decret 853/2021, de 5 d'octubre, i amb les presents bases.  
2. Serà necessari tramitar la qualificació provisional i definitiva de les actuacions subvencionades, en què es farà constar, i també en els contractes d'arrendament, que la promoció s'executa mitjançant el títol de dret de superfície, dret que haurà de constar inscrit en el Registre de la Propietat, segons el que establix l'article 30 del Decret 68/2023, de 12 de maig, del Consell, pel qual s'aprova el Reglament de vivenda de protecció pública i règim jurídic de patrimoni públic de vivenda i sòl de la Generalitat o la norma que el substituïsca. Els òrgans encarregats d'esta tramitació seran els servicis territorials corresponents.  
  
Per a la sol·licitud de la qualificació provisional, s'haurà d'aportar la documentació que detalla l'article 29 d'este decret, o la norma que el substituïsca.  
Per a tramitar la qualificació definitiva, a més de la documentació que indica l'article 36 del Decret 68/2023, de 12 de maig, del Consell, pel qual s'aprova el Reglament de vivenda de protecció pública i règim jurídic de patrimoni públic de vivenda i sòl de la Generalitat, o la norma que el substituïsca, s'haurà d'adjuntar la documentació que es detalla a continuació:  
a) Contracte a este efecte amb l'empresa que ha executat les obres.  
b) Certificat d'inici de les obres.  
c) Factures acreditatives del gasto o la inversió realitzada que acompanyen el document bancari que acredite que l'abonament de la factura s'ha efectuat a través d'una entitat financera. En cas de pagament fraccionat, cal aportar l'acreditació de la domiciliació bancària dels pagaments i l'acord de finançament subscrit per les parts.  
d) Testimoni fotogràfic de l'actuació realitzada.  
En la qualificació definitiva, una vegada aportada esta documentació de l'obra executada realment, s'haurà de reajustar l'import de la subvenció en el cas que el gasto subvencionable siga inferior a la prevista inicialment.  
Una vegada comprovada tota la documentació, si es conclou que l'import de subvenció atorgat inicialment hauria de ser inferior, o no fora procedent atorgar-la, la direcció general competent en matèria de vivenda incoarà un expedient de revocació parcial o total de l'ajuda, respectivament, sense perjuí de les accions legals i les sancions que puguen correspondre.  
Amb la finalitat de poder fer els tràmits administratius necessaris dins dels terminis establits en l'Acord de la comissió bilateral de seguiment entre el Ministeri de Transports, Mobilitat i Agenda Urbana i la Comunitat Valenciana, i en relació amb l'abonament final de l'ajuda atorgada per a les actuacions, tota la documentació necessària per a sol·licitar la qualificació definitiva s'haurà de presentar abans de l'1 de novembre de l'exercici corresponent. L'incompliment d'estes dates límit podrà suposar la pèrdua de les ajudes.  
  
Base dessetena. Pagament de l'ajuda al destinatari últim  
1. L'abonament de la subvenció al destinatari últim es podrà efectuar mitjançant pagaments a compte o anticipats. En tot cas, prèviament a este abonament, siga total o parcial, el destinatari últim haurà d'acreditar la titularitat real del sòl, així com el compliment dels requisits establits en la resolució de concessió, en el marc del que preveu l'Acord de la comissió bilateral de seguiment.  
2. Sense perjuí de les possibles pròrrogues que es puguen establir de conformitat amb l'article 4.7 del Reial decret 853/2021, de 5 d'octubre, en cas que en data de 30 de juny de 2026 no s'hagen complit els requisits establits per a executar les actuacions, la quantia de la subvenció serà la resultant d'aplicar els criteris del programa sobre les vivendes efectivament finalitzades, i caldrà retornar els recursos que en concepte de bestreta o abonaments a compte s'hagen entregat que corresponguen a actuacions no finalitzades en este termini. Per a fer-ho, s'haurà d'acreditar el compliment dels requisits següents de les actuacions subvencionables:  
a) Estar finalitzades, fet que s'haurà d'acreditar amb l'aportació del certificat final d'obra, amb un pronunciament exprés de la realització de l'actuació segons les exigències del Reial decret 853/2021, de 5 d'octubre.  
b) Tindre el certificat d'eficiència energètica d'edifici acabat, firmat pel tècnic competent i degudament registrat; i certificat de la consecució d'un consum d'energia primària no renovable inferior als valors límit inclosos en la taula 60.1, del Reial decret 853/2021, de 5 d'octubre, en funció de la zona climàtica en la qual se situe l'edifici, firmat pel tècnic competent.  
c) Que s'haja produït i conste l'anotació registral de la nota marginal referida en la base segona d'esta orde.  
d) Tindre la qualificació definitiva de les vivendes de protecció pública.  
  
Base dihuitena. Justificació del gasto  
1. La justificació del gasto es realitzarà d'acord amb els certificats dels justificants de la inversió realitzada, segons el model normalitzat publicat en el web de la Vicepresidència Segona i Conselleria de Serveis Socials, Igualtat i Habitatge, que, almenys una vegada a l'any i amb anterioritat a l'1 de novembre de l'exercici corresponent, hauran de ser presentats pel destinatari últim davant de la direcció general competent en matèria de vivenda per a la seua revisió.  
2. En esta justificació s'hauran d'indicar els costos a origen dels treballs realitzats i tots els compresos en la base octava, fins i tot l'IVA (o un impost indirecte equivalent) quan no puga ser susceptible de recuperació o compensació total o parcial. No seran subvencionables els costos de llicències, taxes, impostos o tributs.  
3. Els gastos s'hauran de justificar amb factures i altres documents de valor probatori equivalent en el trànsit jurídic mercantil o amb eficàcia administrativa, en original.  
Els justificants originals presentats s'han de marcar amb una estampilla, en què s'ha d'indicar la subvenció per a la justificació de la qual s'han presentat i si l'import del justificant s'imputa totalment o parcialment a la subvenció.  
En este últim cas, s'ha d'indicar, a més, la quantia exacta que resulte afectada per la subvenció.  
4. D'acord amb l'article 164 de la Llei 1/2015, de 6 de febrer, apartat h, amb caràcter previ a la data de justificació de la primera anualitat d'ajuda, es presentaran els projectes tècnics amb visat col·legial, d'acord amb l'article 2 del Reial decret 1000/2010, de 5 d'agost, sobre visat col·legial obligatori.  
  
Base denovena. Abonament de les ajudes  
De conformitat amb el que disposa l'article 44.11.b de la Llei 8/2023, de 27 de desembre, de pressupostos de la Generalitat per a l'exercici 2024, relatiu a les subvencions corrents i de capital exceptuades del règim de pagament anticipat previst en l'article 171 de la Llei 1/2015, de 6 de febrer, «En el cas d'iniciatives realitzades per persones físiques i/o jurídiques que no estiguen previstes en els apartats 1 a 8 anteriors, este acompte podrà ser de fins al 30 % i quedaran exonerades de la constitució de garanties per als primers 10.000 euros».  
  
El règim al qual se sotmetrà l'abonament de les ajudes de la present orde es preveu en els paràgrafs següents.  
1. L'abonament de les ajudes que corresponga a cada actuació, entenent per tal cada una de les edificacions, el realitzarà la direcció general competent en matèria de vivenda, respectant les anualitats aprovades per la Vicepresidència Segona i Conselleria de Serveis Socials, Igualtat i Habitatge, de la manera següent:  
a) Primer pagament o acompte: es podrà anticipar, amb una petició prèvia en la sol·licitud d'ajudes, el 30 % de la subvenció aprovada. Quan les ajudes que corresponguen a cada actuació siguen superiors al milió d'euros, caldrà ajustar-se al que disposa el punt 7 d'esta mateixa base, segons la qual haurà de constituir-se garantia.  
b) Pagaments parcials o abonaments a compte: proporcionalment a les justificacions d'inversió presentades, mitjançant la presentació de la justificació del gasto realitzat i els documents de pagament d'este, s'hauran de tramitar pagaments parcials, almenys una vegada a l'any, sempre que l'import de la subvenció certificada per a cobrar supere la bestreta abonada. Estos pagaments seran el 70 % de la justificació realitzada i la totalitat dels pagaments parcials anuals o els abonaments a compte realitzats no podran superar el 80 % de l'import total de la subvenció, en cada actuació.  
Es podran efectuar abonaments a compte, fins i tot en els casos en què s'haja determinat la possibilitat de fer un pagament anticipat.  
c) Pagament final o de liquidació. El 20 % de l'import de la subvenció restant s'haurà de tramitar una vegada es dispose de la qualificació definitiva de l'actuació. Per a fer-ho, caldrà acreditar el compliment dels requisits del punt 2 següent.  
2. Sense perjuí de les possibles pròrrogues que es puguen establir de conformitat amb l'article 4.7 del Reial decret 853/2021, de 5 d'octubre, en cas que en data de 30 de juny de 2026 no s'hagen complit els requisits que es descriuen a continuació, la quantia de la subvenció seria la resultant d'aplicar els criteris del programa sobre les vivendes efectivament finalitzades, i caldrà retornar els recursos que en concepte de bestreta o abonaments a compte s'hagen lliurat que corresponguen a actuacions no finalitzades en este termini. Els requisits que s'han de considerar són els següents:  
a) Estar finalitzades, fet que caldrà acreditar amb l'aportació del certificat final d'obra, amb un pronunciament exprés de la realització de l'actuació segons les exigències del Reial decret 853/2021, de 5 d'octubre.  
b) Tindre el certificat d'eficiència energètica d'edifici acabat, firmat pel tècnic competent i degudament registrat; i certificat de la consecució d'un consum d'energia primària no renovable inferior als valors límit inclosos en la taula 60.1, del Reial decret 853/2021, de 5 d'octubre, en funció de la zona climàtica on se situe l'edifici, firmat pel tècnic competent.  
c) Que s'haja produït i conste l'anotació registral de la nota marginal referida en la base segona d'esta orde.  
d) Tindre la qualificació definitiva de les vivendes de protecció pública.  
e) Presentar una memòria d'actuació justificativa del compliment de les condicions imposades en la concessió de la subvenció, segons el que exigixen estes bases i la resolució de concessió de l'ajuda, amb la indicació de les activitats realitzades i dels resultats obtinguts, subscrita pel tècnic titulat competent autor del projecte o de la direcció d'obra.  
  
f) Tindre un informe que acredite la realització adequada de les actuacions objecte de l'ajuda concedida d'acord amb la documentació presentada en la sol·licitud, emés per un organisme de control o una entitat de control que complisca els requisits tècnics que establix el Reial decret 410/2010, de 31 de març, pel qual es desenvolupen els requisits exigibles a les entitats de control de qualitat de l'edificació i als laboratoris d'assajos per al control de qualitat de l'edificació, per a l'exercici de la seua activitat.  
g) Presentar una relació certificada i la còpia de les comandes i/o els contractes relatius a les actuacions realitzades.  
h) Presentar una relació certificada i la còpia de les factures i dels seus corresponents justificants bancaris de pagament, corresponents a la inversió realitzada i que responguen al pressupost i els contractes presentats.  
i) Tindre els certificats emesos per Hisenda i per la Seguretat Social justificatius que el destinatari últim de les ajudes complix les obligacions tributàries i amb la Seguretat Social, d'acord amb el que disposa l'article 22 del Reial decret 887/2006, de 21 de juliol.  
La presentació de la sol·licitud comportarà l'autorització del sol·licitant perquè l'administració concedent obtinga de manera directa l'acreditació de les circumstàncies que preveuen els articles 18 i 19 del Reial decret 887/2006, de 21 de juliol, a través de certificats telemàtics, i en este cas el sol·licitant no haurà d'aportar els certificats esmentats. No obstant això, el sol·licitant podrà denegar expressament el consentiment, i haurà d'aportar estos certificats.  
j) Presentar una declaració responsable que acredite, si és el cas, l'existència d'altres subvencions o ajudes cobrades per a la mateixa actuació o finalitat que la sol·licitada en el context d'este programa d'ajudes, de qualsevol administració, organisme o entitat pública, nacional o internacional.  
k) Aportar un reportatge fotogràfic, en format digital comprimit, de l'edifici i dels equips i les instal·lacions principals acabats, on es mostre el cartell publicitari o la senyalització de l'actuació, d'acord amb el que establix la base quarta, apartat 3, de les presents bases.  
  
l) Presentar la documentació justificativa sobre el procés de contractació de les actuacions per part del destinatari últim de les ajudes, l'existència d'una comptabilitat separada o diferenciada per a tots els ingressos, incloent-hi el d'ajudes, i els pagaments, incloent-hi els realitzats a proveïdors, el compliment de les normes nacionals i comunitàries sobre requisits d'igualtat d'oportunitats i no-discriminació aplicables a esta mena d'actuacions, el compliment de les normes mediambientals i sobre desenvolupament sostenible, nacionals i comunitàries, i l'aplicació de mesures antifrau eficaces i proporcionades en l'àmbit de gestió del projecte objecte d'ajuda, segons el model que estarà disponible en el web de la Vicepresidència Segona i Conselleria de Serveis Socials, Igualtat i Habitatge.  
m) Presentar el pla de gestió dels residus de construcció i demolició, d'acord amb el que establix el Reial decret 105/2008, en què s'acrediten les condicions que establix la base segona.  
Amb independència d'això, la Vicepresidència Segona i Conselleria de Serveis Socials, Igualtat i Habitatge podrà elaborar instruccions d'acreditació i justificació complementàries per als casos en què la complexitat de l'actuació o l'import elevat de l'ajuda ho requerisquen.  
  
3. En el cas que el gasto subvencionable de l'actuació siga inferior al que es preveia inicialment en la sol·licitud d'ajudes, s'haurà de recalcular la quantia de l'ajuda d'acord amb la base octava i es podrà minorar si resulta un import inferior al que es preveia inicialment. L'import de l'ajuda en cap cas podrà superar el valor establit en la resolució de l'ajuda concedida.  
4. L'import de la subvenció que es concedix no podrà ser d'una quantia que, aïllada o conjuntament amb altres subvencions públiques, de les compatibles que segons estes bases puguen rebre els destinataris últims d'estes ajudes, supere el cost previst de l'actuació. En el cas que es done esta circumstància, s'haurà de reduir l'import de la subvenció.  
  
5. Per a cobrar les ajudes, amb caràcter general, s'haurà d'aportar la documentació següent:  
a) Domiciliació bancària degudament formalitzada, de conformitat amb el que establix l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i s'aplicarà el tràmit automatitzat que preveu l'article 5.  
  
(https://www.gva.es/va/inicio/procedimientos'id\_proc=22019)   
b) Autorització perquè la Vicepresidència Segona i Conselleria de Serveis Socials, Igualtat i Habitatge, i la direcció general competent en matèria de vivenda puguen sol·licitar la informació de caràcter tributari, econòmic o patrimonial que siga pertinent legalment, en el marc de col·laboració establit amb l'Agència Tributària, el Centre de Gestió Cadastral i Cooperació Tributària, el Col·legi de Notaris i Registradors i amb altres administracions públiques, amb constància que, d'acord amb la Llei orgànica 3/2018, de 5 de desembre, de protecció de dades personals i garantia dels drets digitals, la utilització d'estes dades no podrà servir per a una finalitat diferent del procés de selecció d'adjudicataris d'ajudes.  
6. En cap cas es podran fer pagaments als perceptors de les ajudes quan s'haja sol·licitat la declaració de concurs, s'hagen declarat insolvents en qualsevol procediment, estiguen declarats en concurs, estiguen subjectes a una intervenció judicial o hagen sigut inhabilitats segons la legislació concursal sense que haja conclòs el període d'inhabilitació fixat en la sentència de qualificació del concurs.  
  
7. Quan l'import de la subvenció que haja de rebre el destinatari últim siga superior a un milió d'euros, de conformitat amb el que establix l'article 17.3 k de la Llei 38/2003, de 17 de novembre, així com els articles 43 del Reial decret 887/2006, de 21 de juliol, i 171.2 de la Llei 1/2015, de 6 de febrer, per a poder percebre abonaments corresponents a acomptes, serà necessari que el destinatari últim haja constituït la garantia corresponent, que respondrà de l'import d'este pagament i dels interessos de demora.  
Per a això, s'establix que la garantia haurà de constituir-se per un import igual al 100 % de l'acompte sol·licitat, d'acord amb el que s'establix en la Llei 1/2015, de 6 de febrer, en la Llei 38/2003, de 17 de novembre, i en el Reial decret 887/2006, de 21 de juliol, i la resta de normativa aplicable en matèria de subvencions.  
La prestació de garanties es constituirà, a la disposició de l'òrgan concedent, en les modalitats i amb les característiques i els requisits que establix el Reial decret 937/2020, de 27 d'octubre, pel qual s'aprova el Reglament de la Caixa General de Depòsits.  
L'execució i la cancel·lació de les garanties es realitzarà d'acord amb el que disposa el Reial decret 887/2006, de 21 de juliol.  
Els destinataris últims podran optar per l'abonament total de l'ajuda mitjançant un pagament únic, sense necessitat d'aportar garantia, una vegada s'hagen justificat les actuacions, i hauran de comunicar a la direcció general competent en matèria de vivenda la seua renúncia a cobrar bestreta en el moment de la sol·licitud de les ajudes.  
8. Els destinataris últims de les ajudes estaran obligats a comunicar immediatament, fins i tot durant la tramitació de la sol·licitud, a l'òrgan competent de la comunitat autònoma que estiga realitzant esta tramitació o que li haja reconegut l'ajuda, en el termini màxim de deu dies hàbils des de l'endemà del dia en què se'n tinga coneixement, juntament amb la documentació que ho justifique, qualsevol modificació de les condicions que puguen motivar o hagen motivat este reconeixement i que puga determinar la pèrdua sobrevinguda del dret a l'ajuda. La no comunicació d'estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.  
9. La Vicepresidència Segona i Conselleria de Serveis Socials, Igualtat i Habitatge i la direcció general competent en matèria de vivenda podran exigir la presentació de qualsevol altre informe o document justificatiu que, d'acord amb la normativa europea o nacional, resulte exigible en el marc del PRTR, així com el subministrament d'informació que se sol·licite per a complir l'adequat sistema de gestió i seguiment del pla, i informar del que calga per a alimentar este sistema i les aplicacions informàtiques que la normativa nacional o europea preveja per a la gestió, el seguiment i el control del finançament i els objectius.  
  
  
Base vintena. Finançament del programa  
Les subvencions convocades en virtut d'esta orde podran tindre un abast plurianual, en funció dels terminis d'execució de les actuacions que s'establisquen. En la convocatòria s'indicaran els imports per a cada una de les anualitats que finançarà el Ministeri de Vivenda i Agenda Urbana en el marc de l'aplicació del Reial decret 853/2021, de 5 d'octubre, que regula les ajudes finançades pel Mecanisme de recuperació i resiliència de la Unió Europea, establit en el Reglament (UE) 2020/2094, del Consell, de 14 de desembre de 2020, pel qual s'establix un instrument de recuperació de la Unió Europea per a donar suport a la recuperació després de la crisi de la Covid-19 i regulat segons Reglament (UE) 2021/241.  
Una vegada concedida, el beneficiari de la subvenció podrà informar la direcció general competent en matèria de vivenda en cas de desajustament de les anualitats concedides inicialment amb el ritme d'execució de l'acció subvencionades, de conformitat amb el que disposa l'article 64 del Reial decret 887/2006, de 21 de juliol.  
Es podrà ampliar el crèdit destinat a finançar el programa d'ajudes regulat en les presents bases amb posterioritat a la seua publicació, d'acord amb la regulació que establix l'article 58 del Reial decret 887/2006, de 21 de juliol, en atenció als supòsits d'excepcionalitat que establix l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
En virtut de l'article 62.3 del Reial decret llei 36/2020, de 30 de desembre, la quantia total màxima fixada inicialment en la respectiva convocatòria es podrà ampliar dins dels crèdits disponibles, sense necessitat d'una nova convocatòria.  
  
Base vint-i-unena. Comunicació a la Unió Europea  
En relació amb la política de la competència de la Unió Europea, les ajudes que es promouen no requerixen notificació o comunicació a la Unió Europea, ja que no falsegen o amenacen de falsejar la competència, d'acord amb el que establix l'article 107 del Tractat de funcionament de la Unió Europea.  
En este context, el Reial decret 853/2021, de 5 d'octubre, articula i regula, entre altres, el programa d'ajuda a la construcció de vivendes en lloguer social en edificis eficients energèticament que s'enquadra específicament en la inversió C02.I02 Programa de construcció de vivendes en lloguer social en edificis energèticament eficients.  
El programa s'executa a través d'inversions directes per part de les administracions estatal i territorials a través de fórmules de col·laboració pública-privada mitjançant l'aplicació d'un esquema de dret de superfície en el qual una empresa o entitat privada seleccionada a través d'un concurs públic obert, transparent i no discriminatori rep una subvenció pública per a cobrir una part dels costos de construcció de vivendes, que es destinaran per al lloguer social o a preus assequibles durant un període determinat.  
En este cas, no hi ha selectivity, i per això es considera que no hi ha ajuda d'estat.  
  
Base vint-i-dosena. Clàusula de transparència  
1. Les entitats beneficiàries de subvenció, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 4 de la Llei 1/2022, de 13 d'abril, de transparència i bon govern de la Comunitat Valenciana, i de l'article 3 del Decret 105/2017, de 28 de juliol, del Consell, en matèria de transparència i de regulació del Consell de Transparència, Accés a la Informació Pública i Bon Govern, pel qual es desplega la Llei 2/2015, de 2 d'abril, hauran de complir les obligacions en matèria de publicitat activa, sense perjuí de les obligacions que establix l'article 14 de la Llei 38/2003, de 17 de novembre, i la resta de legislació aplicable, quan:  
  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que arreplega l'article 3 de la Llei 1/2022 en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
2. La difusió de la informació que establix esta clàusula s'ha de fer per mitjà de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
3. Les entitats hauran de publicar la informació a partir de l'any següent a aquell en què s'hagen superat els llindars establits, i haurà de mantindre's publicada durant 4 anys naturals.  
  
4. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la Llei de transparència que esta requerisca, en el termini de 15 dies hàbils des de l'endemà del dia en què tinga lloc el requeriment. Una vegada transcorregut el termini conferit en el requeriment sense que este s'haja atés, l'òrgan que ha fet el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
5. Els nous conjunts de dades que es generen per la formalització i el desplegament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Base vint-i-tresena. Informació relativa al tractament de dades personals  
La gestió de les subvencions que preveuen estes bases comporta el tractament de dades de caràcter personal, i cal complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.  
En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679, i l'article 11 de la Llei orgànica 3/2018, de 5 de desembre.  
En tota la gestió de les subvencions s'haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l'aplicació de mesures tècniques o organitzatives apropiades per a aconseguir la integritat i la confidencialitat de les dades.  
  
Base vint-i-quatrena. Règim jurídic aplicable a les bases reguladores i a la convocatòria  
Estes bases reguladores de subvencions i la seua convocatòria estan subjectes al següent règim jurídic:  
a) Reglament (UE) 2021/241, del Parlament Europeu i del Consell, de 12 de febrer de 2021, pel qual s'establix el Mecanisme de recuperació i resiliència.  
b) Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
c) Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i vivenda social del Pla de recuperació, transformació i resiliència i la normativa de la Unió Europea que s'esmenta en l'article 1, apartats del 3 al 5.  
d) Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
  
e) Orde HFP/1031/2021, de 29 de setembre, per la qual s'establix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
f) Orde HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència.  
g) Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
h) Llei 38/2003, de 17 de novembre, general de subvencions.  
i) Reial decret 887/2006, de 21 de juliol, pel qual s'aprova el Reglament de la Llei de marques.  
j) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i les seues normes reglamentàries de desplegament.  
k) Llei 8/2023, de 27 de desembre, de pressupostos de la Generalitat per a l'exercici 2024.  
l) Acord núm. 35 (Programa 6) de la Comissió Bilateral, celebrada el 19 de març de 2024, relatiu a la promoció, en règim de cessió de drets de superfície, de 685 vivendes de protecció pública eficients energèticament en 12 actuacions amb destinació a lloguer social, a través de l'Entitat Valenciana d'Habitatge i Sòl, en relació amb l'execució dels programes d'ajuda en matèria de rehabilitació residencial i vivenda social del Pla de recuperació, transformació i resiliència, finançat per la Unió Europea NextGenerationEU a la Comunitat Valenciana.  
  
m) Addenda I, de 6 de maig de 2024, a l'Acord núm. 35 (Programa 6) de la Comissió Bilateral, celebrada el 19 de març de 2024, relatiu a la promoció, en règim de cessió de drets de superfície, de 685 vivendes de protecció pública eficients energèticament en 12 actuacions amb destinació a lloguer social, a través de l'Entitat Valenciana d'Habitatge i Sòl, en relació amb l'execució dels programes d'ajuda en matèria de rehabilitació residencial i vivenda social del Pla de recuperació, transformació i resiliència, finançat per la Unió Europea NextGenerationEU, a la Comunitat Valenciana, mitjançant la qual s'incrementa la quantia d'ajuda en una de les actuacions.  
n) Addenda II, de 20 de maig de 2024, a l'Acord núm. 35 (Programa 6) , de la Comissió Bilateral, celebrada el 19 de març, relatiu a la promoció, en règim de cessió de drets de superfície, de 721 vivendes de protecció pública eficients energèticament en 12 actuacions amb destinació a lloguer social, a través de l'Entitat Valenciana d'Habitatge i Sòl, en relació amb l'execució dels programes d'ajuda en matèria de rehabilitació residencial i vivenda social del Pla de recuperació, transformació i resiliència, finançat per la Unió Europea NextGenerationEU, a la Comunitat Valenciana, mitjançant la qual se substituïx una de les actuacions.  
En el que no preveja esta normativa, s'aplicaran les normes de dret administratiu o altres d'àmbit nacional o europeu que puguen resultar aplicables.  
  
Segon  
Convocar, per a l'exercici 2024, les ajudes del Programa d'ajuda a la construcció de vivendes en lloguer social en edificis eficients energèticament del Pla de recuperació, transformació i resiliència, finançat per la Unió Europea - Next Generation EU, de la Comunitat Valenciana.  
  
Es convoquen per a l'exercici 2024 les ajudes que establix la present orde, pel qual s'aproven les bases reguladores per a la concessió de les subvencions del Programa d'ajuda a la construcció de vivendes en lloguer social en edificis eficients energèticament, que s'hauran de regir per les bases establides en l'apartat anterior i segons les condicions següents:  
1. Finançament de les ajudes  
El finançament de les ajudes que regula la present orde es farà amb càrrec al capítol 7 i a l'aplicació pressupostària G0116.99.00, subprograma 431M00, MRR Vivenda i rehabilitació per a la recuperació econòmica i social de la línia S1210, Ajudes del Pla de recuperació, transformació i resiliència per a promocions de vivendes per a arrendament, dels pressupostos de la Generalitat per a l'exercici 2024.  
  
La quantia total màxima de les ajudes a concedir serà de 70.538.524,00 euros, provinents de l'aportació del Ministeri de Vivenda i Agenda Urbana. Este import s'estima segons la disponibilitat pressupostària de la línia S1210.  
D'acord amb el que establix l'article 62.3 del Reial decret llei 36/2020, de 30 de desembre, la quantia total màxima fixada inicialment en la convocatòria es podrà ampliar dins dels crèdits disponibles, sense necessitat d'una nova convocatòria.  
No obstant això, si es complix algun dels supòsits que preveu l'article 58 del Reial decret 887/2006, de 21 de juliol, així com el que disposa l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar mitjançant una resolució de la vicepresidenta segona del Consell i consellera de Serveis Socials, Igualtat i Habitatge, fins a un import total màxim de 47.110.709,00 euros, tot això sense perjuí de poder incrementar-lo en més import en cas que el Ministeri de Vivenda i Agenda Urbana aporte nous fons en el marc del Pla de recuperació, transformació i resiliència 2021-2026, finançat per la Unió Europea Next Generation EU. Esta resolució es publicarà, si és el cas, en el Diari Oficial de la Generalitat Valenciana prèviament a la resolució de concessió de les ajudes.  
  
Per contra, en el cas que l'import global de les sol·licituds presentades, que complisquen els requisits de les presents bases, siga inferior a la dotació total inicial prevista de la convocatòria, el sobrant es podrà alliberar per a destinar-se a altres programes o necessitats pressupostàries de la Vicepresidència Segona i Conselleria de Serveis Socials, Igualtat i Habitatge, vinculades al Reial decret 853/2021, de 5 d'octubre.  
  
2. Condicions de la concessió de les ajudes  
El procediment de concessió d'estes subvencions serà en règim de concurrència no competitiva, d'acord amb l'article 62.1 del Reial decret llei 36/2020, de 30 de desembre, per remissió de l'article 24 del Decret llei 6/2021, d'1 d'abril.  
D'acord amb el que assenyala el segon paràgraf de l'article 61 del Reial decret 853/2021, de 5 d'octubre, podran ser destinataris últims d'estes ajudes les empreses o les entitats privades que sol·liciten les presents ajudes en la forma adequada i dins del termini. Hauran de tindre la residència fiscal a Espanya i ser titulars del dret de superfície, adjudicat mitjançant el procediment previ de concurrència competitiva regulat en el plec corresponent, sobre terrenys de titularitat pública. Hauran de promoure sobre els terrenys objecte del dret de superfície vivendes de nova construcció que es destinen al lloguer social o a preu assequible durant un termini d'almenys 50 anys, comptats des de l'endemà de la data de l'obtenció de la qualificació definitiva, que complisquen els requisits establits en la base segona, i estes hauran d'estar finalitzades el 30 de juny de 2026, sense perjuí de les possibles pròrrogues que puguen establir-se de conformitat amb l'article 4.7 del Reial decret 853/2021, de 5 d'octubre.  
3. Termini i forma de presentació de sol·licituds  
La sol·licitud es presentarà de manera telemàtica en model normalitzat dirigit a la direcció general competent en matèria de vivenda. S'establix un termini de vint dies hàbils des de l'endemà del dia en què es formalitze l'escriptura del dret de superfície. Este termini serà, en tot cas posterior, a la publicació d'esta orde en el Diari Oficial de la Generalitat Valenciana. L'incompliment del termini de sol·licitud determinarà automàticament l'exclusió de la convocatòria.  
El procediment de sol·licitud serà telemàtic i s'haurà de fer segons el que establix l'apartat primer de l'orde, sense perjuí del que dispose la legislació reguladora del procediment administratiu comú de les administracions públiques.  
La presentació telemàtica de la sol·licitud s'ha de fer mitjançant el formulari disponible en la seu electrònica de la Generalitat corresponent a este tràmit. La presentació de la sol·licitud presumix l'acceptació incondicionada de les bases reguladores, de la convocatòria i de les condicions, els requisits i les obligacions que contenen estes.  
4. Documentació que s'ha d'adjuntar a la sol·licitud  
Al formulari de sol·licitud s'han d'adjuntar els següents documents detallats en els punts 4.1 al 4.17.  
No obstant això, d'acord amb el que establix l'article 28 de la Llei 39/2015, d'1 d'octubre, s'eximirà els sol·licitants de presentar la documentació que haja elaborat qualsevol administració, o que hagen aportat anteriorment estos, sempre que el sol·licitant no s'opose al fet que l'administració actuant puga consultar o recaptar estos documents. D'altra banda, la disposició addicional 8a de la Llei orgànica 3/2018, de 5 de desembre, de protecció de dades personals i garantia dels drets digitals, reconeix la potestat de verificació de les administracions públiques, en relació amb les dades personals que tinga en el seu poder, per a comprovar-ne l'exactitud.  
  
4.1. Dades personals:  
4.1.1. Còpia del DNI/NIE de la persona o persones que representen al sol·licitant.  
4.1.2. Còpia del NIF de la persona jurídica, si és el cas, sol·licitant de l'ajuda.  
4.1.3. Escriptura de constitució de la persona jurídica sol·licitant i estatuts vigents, si és el cas, degudament inscrits en els registres públics corresponents, acreditatius que la persona jurídica està degudament constituïda, segons la normativa que li resulte aplicable.  
En el cas d'entitats sense personalitat jurídica pròpia, s'haurà d'aportar el nomenament del representant o l'apoderat únic de l'agrupació amb poders bastants; i caldrà, així mateix, aportar una declaració signada pel representant o l'apoderat únic de l'agrupació amb poders bastants dels compromisos d'execució assumits per cada membre de l'agrupació.  
4.1.4. Escriptura de poder suficient de representació atorgada a favor de la persona que consta com a representant del sol·licitant de l'ajuda, degudament inscrita, si és el cas, en el registre públic corresponent.  
4.1.5. Còpia de document acreditatiu i vigent d'estar donat d'alta en l'Impost d'Activitats Econòmiques en l'activitat econòmica relacionada amb l'actuació subvencionable objecte de la seua sol·licitud, així com còpia del justificant de pagament de l'últim rebut corresponent, si és el cas.  
4.1.6. En el cas d'empreses que tinguen la condició de petites o mitjanes empreses d'acord amb el que disposa l'article 2 de l'annex I del Reglament (UE) núm. 651/2014, de 17 de juny, de 2014, hauran d'aportar la documentació que permeta verificar esta condició mitjançant:  
- Certificat expedit per la Seguretat Social en el qual conste la informació relativa al nombre d'empleats de l'empresa.  
- Document acreditatiu del volum anual de negocis o balanç general anual.  
En compliment del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, se sol·licitarà el consentiment exprés per al tractament per part de la conselleria competent en matèria de vivenda de les dades incloses en la sol·licitud de subvencions pel destinatari últim. En els supòsits d'impossibilitat material d'obtindre el document o quan l'interessat manifeste la negativa per a la consulta de les seues dades de caràcter personal, l'òrgan competent haurà de requerir al sol·licitant que el presente, o, si no és possible, les acredite per altres mitjans dels requisits a què es referix el document.  
4.2. Informació de l'actuació, que haurà de contindre:  
- Resum dels paràmetres principals de l'actuació:  
- Ubicació dels edificis que es construiran, mitjançant la direcció i la referència cadastral.  
- Estimació del nombre de vivendes que s'han de construir, places de garatge i annexos de cada vivenda, amb les superfícies útils corresponents.  
- Inversió total: gastos inherents a la promoció de què es tracte, incloent-hi el cost de l'edificació, els gastos generals, els gastos corresponents als informes preceptius, el benefici industrial, l'IVA o l'impost indirecte equivalent, si correspon, i qualsevol altre gasto necessari.  
  
- L'import total de l'ajuda sol·licitada, calculada segons el que establix la base octava, quantia de l'ajuda.  
4.3. Compromís de vinculació del termini de lloguer social o a preu assequible que cal inscriure en el Registre de la Propietat.  
4.4. Declaració responsable del sol·licitant relativa a totes les ajudes concedides, amb l'especificació del compliment dels límits establits per la normativa nacional i de la Unió Europea, així com el compromís de comunicar, fins i tot durant la tramitació de la sol·licitud a l'òrgan competent de la comunitat autònoma que estiga realitzant esta tramitació o que li haja reconegut l'ajuda, i en el termini màxim de deu dies hàbils des de l'endemà del dia en què es tinga coneixement juntament amb la documentació que ho justifique, qualsevol modificació de les condicions que puguen motivar o hagen motivat este reconeixement i que puga determinar la pèrdua sobrevinguda del dret a l'ajuda. La no comunicació d'estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.  
4.5. Declaració responsable del sol·licitant que afirme que no està en crisi d'acord amb la definició d'«empresa en crisi» que establix l'apartat 18 de l'article 2 del Reglament (UE) núm. 651/2014, de 17 de juny, de 2014, segons el que establisquen les directrius comunitàries sobre ajudes estatals de salvament i de reestructuració d'empreses en crisi (Comunicació de la Comissió, 2014/CV 249/1, de 31.07.2014) .  
4.6. Declaració responsable del sol·licitant relativa al compliment dels requisits i compromís de les obligacions establides en els articles 13 i 34 de la Llei 38/2003, de 17 de novembre, que faça menció expressa de la inexistència o compliment fidel de les obligacions de reintegrament d'altres subvencions o ajudes, d'acord amb els termes que establix l'article 21 del Reial decret 887/2006, de 21 de juliol, així com el que disposa l'article 61.3 del Reial decret llei 36/2020, de 30 de desembre.  
  
4.7. Declaració responsable del sol·licitant que afirme que està al corrent en el compliment de les obligacions tributàries i amb la Seguretat Social, d'acord amb el que disposen els articles 22 i 24 del Reial decret 887/2006, de 21 de juliol, tenint present el que establix la disposició addicional 8a de la Llei orgànica 3/2018, de 5 de desembre, de protecció de dades personals i garantia dels drets digitals, així com l'article 28 de la Llei 39/2015 i l'article 95.1.k de la Llei 58/2003, de 17 de desembre, general tributària, i es considera en este aspecte que el destinatari últim de l'ajuda, amb la presentació de la seua sol·licitud d'ajuda, autoritzarà la direcció general competent en matèria de vivenda perquè puga consultar directament esta informació de manera directa amb l'Administració tributària o de la Seguretat Social. No obstant això, el sol·licitant podrà denegar expressament el consentiment i haurà d'aportar llavors els certificats corresponents.  
En el cas que haja caducat la validesa d'estos certificats, hauran de renovar-se abans que es dicte la proposta de resolució i el pagament de la subvenció.  
4.8. Declaració responsable del sol·licitant que afirme que està al corrent en el pagament d'obligacions per reintegrament d'ajudes i compromís de mantindre el compliment durant el temps inherent al procediment de concessió de la subvenció, de conformitat amb el que disposa l'article 21 del Reial decret 887/2006, de 21 de juliol.  
4.9. Declaració responsable del representant de l'adjudicatari del dret de superfície que afirme que complirà tota la normativa nacional i de la Unió Europea que resulte aplicable (en particular, en matèria de competència, contractació i adjudicació d'obres i subministraments i medi ambient) , i que es compromet a presentar totes les llicències, les autoritzacions i els permisos necessaris per al projecte en el moment que dispose d'estos i, en qualsevol cas, amb caràcter previ a la qualificació definitiva.  
4.10. Declaració responsable del sol·licitant d'absència de conflicte d'interessos (DACI) , segons el model facilitat per a sol·licitar les ajudes.  
4.11. Declaració responsable del sol·licitant que afirme que l'edifici que es construirà tindrà un consum d'energia primària no renovable inferior als valors límit inclosos en la taula 60.1 del Reial decret 853/2021, de 5 d'octubre.  
4.12. Declaració responsable del sol·licitant que afirme que es retiraran de l'àmbit d'actuació els productes de construcció que continguen amiant, si és el cas.  
4.13. Declaració responsable del sol·licitant que afirme que els dissenys dels edificis i les tècniques de construcció donaran suport a la circularitat i, en particular, demostraran, amb referència a l'ISO 20955 o altres normes per a avaluar la capacitat de desmuntatge o adaptabilitat dels edificis, com estan dissenyats per a ser més eficients en l'ús de recursos, adaptables, flexibles i desmuntables per a permetre la reutilització i el reciclatge.  
4.14. Una declaració responsable del sol·licitant que afirme que l'actuació proposada s'adequa al principi de no causar un perjuí significatiu al medi ambient (DNSH per les sigles en anglés) i la seua normativa aplicable, tant nacional com europea, i, en particular, en el que disposa el Pla de recuperació transformació i resiliència, el Reglament (UE) 2021/241 i la seua normativa de desplegament, i el Reglament (UE) 2020/852, del Parlament Europeu i del Consell, de 18 de juny de 2020, i d'acord amb la Guia tècnica de la Comissió Europea (2021/C 58/01) sobre l'aplicació d'este principi, així com un compromís de compliment de l'etiquetatge climàtic i digital.  
En cas d'incompliment del principi DNSH, de l'etiquetatge climàtic o de les condicions que arrepleguen l'annex a la CID i els apartats 3, 6 i 8 del component 2 del PRTR, s'hauran de reintegrar les quanties percebudes.  
4.15. Compromís exprés del sol·licitant de concedir els drets i els accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.  
4.16. Domiciliació bancària degudament formalitzada, de conformitat amb el que establix l'Orde 2/2022 de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i s'aplicarà el tràmit automatitzat previst en el seu article 5.  
(https://www.gva.es/va/inicio/procedimientos'id\_proc=22509)   
4.17. Fitxes resum de l'actuació segons el model normalitzat facilitat per la direcció general competent en matèria de vivenda, que caldrà aportar en formats Excel i PDF firmats.  
5. Esmena de la sol·licitud  
Es notificarà als sol·licitants mitjançant un requeriment d'esmena la documentació que falte aportar o esmenar.  
El termini per a esmenar estes objeccions serà de deu dies hàbils a comptar des de l'endemà del dia en què tinga lloc la notificació d'acord amb la Llei 39/2015. En el cas que no s'esmenen les objeccions, o que es faça fora dels terminis assenyalats, s'entendrà desistida la petició d'ajudes, amb la resolució motivada prèviament.  
6. Termini de resolució i notificació de la resolució d'ajudes  
El termini màxim per a resoldre i notificar la resolució, que posarà fi a la via administrativa, serà de sis mesos comptats des de l'endemà de la presentació de la sol·licitud. Transcorregut este termini sense que s'haja dictat i publicat cap resolució expressa, els sol·licitants podran entendre desestimada la seua sol·licitud per silenci administratiu.  
Les resolucions de les ajudes es notificaran d'acord amb el que preveu l'article 40 de la Llei 39/2015.  
7. Recursos contra la resolució de les ajudes  
Contra la resolució de les ajudes, que esgota la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la publicació d'esta, segons el que establixen els articles 123 i 124 de la Llei 39/2015, d'1 d'octubre, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'esta, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
8. Informació relativa al tractament de dades personals  
El present article té com a objectiu complir el que establix la normativa de protecció de dades quant a la informació que ha de facilitar-se als interessats. En virtut d'això s'informa:  
  
a) Té la condició de responsable del tractament la Vicepresidència Segona i Conselleria de Serveis Socials, Igualtat i Habitatge (c/ de la Democràcia, 77, 46846 València) .  
b) Les dades de la delegació de protecció de dades són les següents: passeig de l'Albereda, 16. 46561 València. Adreça electrònica: jit@hij.ix.  
c) La finalitat de tractar dades personals serà la gestió de la concessió de subvencions.  
d) Les bases de legitimació general aplicables al tractament de dades són les que regula l'article 6.1 c i e del Reglament general de protecció de dades (l'interés públic i l'obligació legal) , en relació amb les normes específiques que regulen este procediment.  
e) La Vicepresidència Segona i Conselleria de Serveis Socials, Igualtat i Habitatge no cedirà les seues dades personals.  
f) Les dades es comunicaran a les següents persones destinatàries o categories de persones destinatàries següents: la Base de dades nacional de subvencions i la Intervenció Delegada, tot això en compliment d'obligacions legals exigibles al responsable. Així mateix, es publicaran les subvencions concedides en el portal de transparència amb la indicació de l'import, l'objectiu o la finalitat i les persones beneficiàries.  
  
g) Les dades es conservaran durant el temps necessari per a complir la finalitat per a la qual s'hagen recaptat i per a determinar les possibles responsabilitats que es puguen derivar d'esta finalitat i del tractament de les dades i de conformitat amb la normativa d'arxius i documentació. No obstant això, les dades personals es podran conservar durant períodes més llargs sempre que es tracten exclusivament amb finalitats d'arxivament en interés públic, finalitats d'investigació científica o històrica o finalitats estadístiques, sense perjuí de l'aplicació de les mesures tècniques i organitzatives apropiades a fi de protegir els drets i les llibertats de la persona interessada. En tot cas, la informació que es publique en el portal de transparència estarà disponible durant l'any de concessió i l'any següent; passat este termini, les dades deixaran de ser públiques en este portal.  
h) No es realitzaran transferències internacionals.  
i) La persona interessada té dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: sede.gva.es/va/proc19970.  
j) Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que es preveu en l'enllaç sede.gva.es/va/proc22094, això sense perjuí de la possibilitat de reclamar davant de l'Agència Espanyola de Protecció de Dades.  
  
Tercer. Eficàcia  
Esta orde tindrà efecte a partir de l'endemà de la seua publicació en el Diari Oficial de la Generalitat Valenciana.  
  
Contra esta orde, que posa fi a la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la seua publicació, segons establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua publicació, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa  
  
  
València, 31 de maig de 2024  
  
La vicepresidenta segona del Consell i   
consellera de Serveis Socials, Igualtat i Habitatge,  
SUSANA CAMARERO BENÍTEZ